text:
Sürnam ta konsiderá pa eksportá awa.
Awa ta bira dia pa dia mas skars na mundu, miéntras Sürnam ta riku na awa. Esaki ta nifiká ku Sürnam tin e potensial pa hunga un ròl stratégiko den futuro. Den futuro, awa tin te asta e posibilidat pa surpasá aktividatnan di mina, oro i petroleo. Esaki debí ku e fuentenan di awa ta renobá nan mes kada bes i tin e kapasidat pa sigui eksistí pa míles di aña.
E empresa ulandes Amazone Resources, ke skibi historia dor di manda awa pa superfisie di Riu Coppename den un asina yamá “Flextank” i transportá esaki via laman pa Barbados. Eksportando awa di superfisie por generá sentenáres di miones riba un base anual pa Sürnam, asina Auke Piek, direktor di e empresa ta bisa. Sinembargo tin un kaminda largu pa bai ainda. Tantu Sürnam komo Barbados mester traha leinan pa hasi e produkshon komersial i eksportashon di awa di superfisie posibel.
Si resultá ku esaki ta posibel i viabel, e orei Amazone Resources lo buska un finansiamentu di entre 20 pa 50 mion euro pa sòru pa e fasilidat i infrastruktura nesesario pa e negoshi ambisioso aki.


c: text/html

text:
E comercio di ‘vida silvestre’ na China ta e caminda mas probable cu covid-19 por a propaga for di e fuente original, posibel di vleermuis pa humano, segun expertonan di World Health Organization.
E investigacion di WHO, realisa pa mas di un aña despues di e brote inicial, ta abou di un intenso investigacion. Algun cientifico y gobierno ta cuestiona e independencia di e estudio. Beijing ta acusa Washington y otro pa politisa e origen di e virus.
Siman pasa, ministerio di relacion exterior di China a duna un sesion informatibo pa diplomaticonan di e investigacion principal di WHO. Feng Zijian, subdirector di centro di control y prevenecion di malesa di China a bisa cu experto di ambos banda a examina cuatro posibilidad di con e virus a yega Wuhan.
Nan ta bisa cu e por ta via cuminda frozen, infeccion directo cu humano, infeccion na un bestia intermedio y fuga di laboratorio. Feng a bisa cu expertonan ta di acuerdo cu lo mas probable ta e virus a pasa di un ‘huesped intermedio’ vleermuis pa humano y cu ta extremadamente improbable cu e virus a keda filtra den un laboratorio.
Segun Daszak, experto di China y internacional a bisa cu e caminda mas probable cu e virus a tuma tabata di e vleermuis, despues a infecta un intermediario den un criadero di bestia di ‘vida silvestre’ zuid di China.
Despues e bestianan a wordo bendi na un mercado di Wuhan, unda cu ta kere a hunga un papel central di e propagacion di e malesa. Unda a detecta pa prome biaha un grupo cu casonan similar cu neumonia na december 2019.
Daszak y otro expertonan di WHO a bishita e mercado di Huanan y a wak cu no solamente nan ta bende shrimps, pero tambe producto di ‘vida silvestre’, cadaver di bestianan y bestianan bibo di diferente tipo.
E ekipo di WHO no tabata e prome grupo di cientifico cu a examina e mercado di Huanan, durante e brote inicial na Wuhan, cientifico di China tambe a bay eynan, pero ora cu nan a yega e tabata cera y mayoria di bestianan bibo a keda saca afo.
Sin embargo, cientificonan di China a tuma mas di 900 test, incluyendo test ambiental. Tur cadaver di bestianan cu a haya tabata negativo pa e virus. E informe tambe a establece un serie di recomendacion di locual mester haci pa obtene mas informacion di e origen di e virus.

robotstxt: allowed

filter: keep


text:
Parlamentario mr. Juan Ady Thijsen ta consciente cu como consecuencia di e mal maneho di ex Ministro di Labor Otmar Oduber y e falta di maneho di Ministro sospechoso Paul Croes tin varios asunto riba e mercado laboral cu no ta cana bon.
Segun Parlamentario mr. Juan Ady Thijsen AVP a haci un desaster cu e mercado laboral. En bes di cu e hende local ta na prome luga AVP a introduci reglanan nobo. Trahado ilegal di yega tera y trahado ilegal turista ta bai prome cu e trahado extranhero cu ya tin anjanan ta biba na Aruba cu permiso. Esun cu permiso ta bai prome esun cu ya ta local y esnan naci na Aruba. Esaki ta mas tanto den e ramonan den prome linea. Pa loke ta toca trabaonan di supervisor te cu general management ya tin full un mercado di trahadornan di afo, mas halto e funcion ta menos chens tin cu e ta un hende local. Segun Parlamentario mr. Juan Ady Thijsen esaki nos no por sigui asina. Ta bin acerca cu gobierno mes a crea full un ambiente di desmotivacion. Hobennan ta bai dedica nan tempo y haciendo debe pa logra un diploma, mientras coordinadornan ta gana salario mas halto cu jefenan di departamentonan di gobierno.
Segun Parlamentario mr. Juan Ady Thijsen MEP su punto di salida ta cu empleo mester ta na prome lugar pa nos hendenan local. Pero si no tin hende local anto mester yega na proceduranan di permiso di trabao menos complica, transparente y menos costoso. Den cuadra di esaki ta pensa di separa e autoridad di duna permiso esta Ministro di Husticia pa verblijfsvergunning y introduci werkvergunning apart cerca Ministro di Labor. Lo hiba un maneho di crea hopi empleo nobo pa nos hendenan cu no kier traha den sector hotelero ni petrolero. Lo traha hopi estrecho cu Departamento di Ensejanza pa un manpowerplanning pa sigiuente decada. Gobierno mester percura pa un databank up to date di hendenan cu ta busca trabao of mihor trabao, muchanan cu ta of ta bai caba scol tanto na Aruba como den exterior y un registracion di Arubianonan full rond di mundo cu nan estudio y experiencia. Den cuadra di duna funcionnan halto bek na nos hende local lo introduci un plan di reemplazo (vervangingsplan). Hoger kader ta cinco anja pa prepara un hende local pa por ehemplo General Manager, middenkader (por ehemplo Food & Beverage Manager) ta 3 anja y lager kader ta 18 luna. Esaki ta encera cu durante un periodo e donjo di trabao ta haya un permiso pa un trahador di afo pero dentro di e tempo stipula mester prepara un reemplazo local. Pa loke ta toca personanan di exterior cu kier bira local lo introduci un path pa citizenship na unda un caminda cu condicionnan ta ser stipula pa e cana si e kier bira local definitivamente.
Pa loke ta trata control pa ilegalnan MEP lo hiba un maneho cu Departamento di Labor ta controla na pia di trabao y Warda Nos Costa ariba caya y lugarnan publico. Pa trahadornan di 50+ MEP ta pensa tambe riba incentivanan fiscal pa yuda e personanan aki haya trabao mas lihe. E maneho di empleo lo ta pa stimula tambe trahador di sector priva pa lanta nan mesun empresa y tambe lo stimula trahadornan publico pa den sector priva sea como trahador of empresario. Parlamentario mr. Juan Ady Thijsen ta kere pa maneha e mercado laboral miho lo mester introduci instrumentonan pa por hiba maneho salarial. Actual ley solamente ta prescribi un sueldo minimo cu ta conta pa tur sector y esaki no ta funcionando. Den cuadra di esaki lo studia e posibilidad di re-introduci salario minimo pa sector. Parlamentario mr. Juan Ady Thijsen ta pidi tur hende sigui desaroyonan di cerca y sigur duna sosten pa medio di voto pa por logra e cambionan riba mercado laboral. Parlamentario mr. Juan Ady Thijsen y Partido MEP ta cla pa e retonan grandi. Hunto p’e cambio sin miedo.


text:
Kralendijk- Vários negoshi i organisashon na Hulanda Karibense den tempu korto a bira víktima di atake sibernétiko di ‘ransomware’. E ora ei ‘hacker’ nan ta eksigí sèn for di víktima pa kita lòk for di e sistema i pa kita e vírùs. Por distribuí vírùs di kòmpiuter tantu via kòmpiuter komo telefòn mobil durante kua ta infektá òf lòk e sistemanan. Ta preokupante pasobra organisashonnan grandi, importante i vital manera Banko Sentral di Kòrsou i di Sint Maarten tambe (kasi) a bira víktima di esaki.
Entrante aprel 2021 KPCN a lansa un tim sibernétiko spesial ku komo meta pa duna bon sosten e añanan benidero riba tereno di krímen sibernétiko. Pa haña e malechornan tin ora ta resultá di ta difísil pa motibu di posibilidatnan digital mundialmente pa ku e tipo di atakenan aki. Pero sí e tim aki por duna sosten na dunadó di keho i negoshinan den e proseso pa minimalisá desbentaha. E tim sibernétiko di Kuerpo Polisial Hulanda Karibense ta úniko den e parti Karibense di Reino i di forma aktivo ta buska kolaborashon ku otro kuerpo, organisashon i partner ku por sostené nos den esaki.
E periodo benidero, banda di e kasonan di reshèrshi ku ta presentá lo kompartí informashon preventivo tambe ku organisashon i individualnan. Aki por pensa riba vários konseho pa hasi sistema di bo kòmpiuter mas seif i pa minimalisá e chèns di bira víktima.
Si bo a bira víktima di atake sibernétiko menshoná ariba, òf posiblemente tabatin di haber ku otro tipo di krímen sibernétiko, tuma kontakto ku e departamentu di ‘Cybercrime’ di Kuerpo Polisial Hulanda Karibense via number di telefòn 715 8000 òf via meil na cybercrime@politiekpcn.com.


text:
WILLEMSTAD – Ministerio Públiko (OM) i Curaçao Airport Partners (CAP) ta bai traha direktamente huntu pa realisá e asina yamá ‘background check’ mas efisiente pa trahadornan di èrport di Kòrsou.
Te awe lokèt di pèrmit di Kòrsou (‘Vergunningenloket Curaçao’) tabata parti di e kadena mei-mei. Ku e kombenio e investigashon seif i metikuloso lo keda garantisá miéntras ku e prosedura lo keda hasi mas kòrtiku konsiderablemente.
E kombenio a keda firmá djaluna 29 di ougùstùs 2016 entre Prokurador-general (PG) Guus Schram di Ministerio Públiko (OM) i CEO di Curaçao Airport Partners (CAP), Ralph Blanchard.
E kombenio entre ámbos partido ta garantisá un investigashon di antesedente, un asina yamá ‘background check’, pa personanan ku ta traha (temporal) na Curaçao International Airport. E ‘background check’ ta un parti esensial di téknika i método pa garantisá seguridat na airopuerto i ta tambe un eksigensia di International Civil Aviation Organization (ICAO), e outoridat di aviashon di Nashonnan Uni ku ta enkargá ku proseso i maneho pa un sektor di aviashon sigur, efisiente, metikuloso, ekonómikamente i ekologikamente duradero.
Sin un papel di bon kondukta, un asina yamá ‘Verklaring Omtrent het Gedrag’ un persona no por traha na èrport. Anteriormente personanan ku kier a traha na un kompania di aviashon, groundhandler òf tienda, mes mester a apliká pa e ‘Bewijs van Goedgedrag’ na lokèt di pèrmit di Kòrsou. E organisashon aki na su turno tabata pidi informashon serka OM. Pa un proseso mas efisiente por hasi e petishon awor direktamente via di CAP na OM. Esei solamente si e persona en kuestion bai di akuerdo k esaki. Parket di PG ta kontrolá e informashon hurídiko di e persona en kuestion. CAP lo haña konseho di OM si tin ‘Bezwaar’ òf ‘Geen bezwaar’pa loke ta trata e petishon. E informashon lo no keda komuniká na terser parti, miéntras ku ta protehá tur privasidat di e persona en kuestion.
Ku e kambio den e prosedura e trahadornan por haña trabou mas lihé na e negoshinan i servisionan na èrport. Tambe ta pone ménos preshon riba e órgano di lokèt di pèrmit pa loke ta trata e petishonnan ku ta bin for di e sektor di aviashon. E prosedura lo keda evaluá despues di 6 luna.


text:
Minister van der Horst por partisipá na elekshon.
Segun minister di Maneho di Gobernashon, Planifikashon i Servisio Públiko, Etienne van der Horst ningun kaminda tin indiká ku e no por aparesé riba lista di un partido pa elekshonnan benidero. Di e forma aki e minister ta reakshoná riba kritiká ku e la haña di entre otro lider polítiko di FOL Anthony Godett, ku a reklamá e echo ku e ta aparesé riba lista komo kandidato pa elekshon dia 30 di sèptèmber próksimo. Goddett a bisa ku Van der Horst mester retirá komo minister, pasó sigun lei e minister tin organisashon di elekshon bou di su enkargo. E echo ku komo minister di Maneho di Gobernashon, Planifikashon i Servisio Públiko, e ta mandatá tur loke tin di aber ku organisashon di elekshon na Konseho Supremo Elektoral no ta korekto. Esaki por kondusí na manipulashon polítiko i infiltrashon, segun Godett. Minister Van der Horst na su turno ta informá ku no tin nada pará den e ‘Kiesregelement’ òf den Areglo di Estado di Pais Kòrsou tokante partisipashon di Minister di Maneho di Gobernashon, Planifikashon i Servisio Públiko na elekshon pa parlamento. Artíkulo 43 di Areglo di Estado ta indiká ku personanan ku no por partisipá na elekshon, ta esnan ku pa medio di un veredikto irevokabel di wes ta sentensiá na un kastigu di prison di por lo ménos 1 aña i alabes a kita nan derecho di voto. Esaki no ta e kaso pa su persona, segun Van der Horst. Tambe Van der Horst a indiká ku no ta promé bia ku un minister di Maneho di Gobernashon, Planifikashon i Servisio Públiko ta riba lista di un partido. Durante e último elekshonnan, e minister di e tempu ei, Carlos Trinidad, tambe a paresé komo number 8 riba lista di Pueblo Soberano.


text:
Bou liderazgo di e Presidente 2018-2019 di Rotaract Club of Aruba, Ryon Dijkhoff, pa prome biaha den e 27 aña di existencia di Rotaract Club of Aruba, ta presenta un resumen di impacto den e comunidad p’e trabounan desplega na Aruba, cu ta beneficia esunnan cu mas mester di esaki. Conhuntamente cu e club y e lidernan di e proyectonan durante juli 2018 pa juni 2019, a colecta data di cada evento organisa, ayudo brinda, sponsor ricibi y producto colecta, pa asina por presenta e reporte aki.
E idea tras di e ‘info-graphic’ aki ta, pa informa e comunidad cu semper ta contribui cu Rotaract, ki impacto e club tabatin a traves di varios proyecto y iniciativa, den un resumen corto y visibel. Sin mas, no ta tur cos por splica den detaye, pero si tur cifra ta ilustra esaki. E ‘info graphic’ aki ta parti den tres seccion; un impacto den persona den cada categoria di bida: esta mucha, hoben, adulto y nos grandinan. E di dos seccion ta, unda cu a colecta data di un paar di iniciativa y ayudo brinda na nos comunidad a traves di e diferente proyectonan di Rotaract. E di tres parti ta duna un resumen monetario y categorisacion manera: fundraising, donacion monetario, donacion den sponsorships, donacion den producto, donacion den forma di descuento of yudansa, y asina na final un impacto alcansa di 200 mil florin, a traves di tur e proyectonan brinda durante e aña cu a pasa. Transparencia ta un responsabilidad y deber cu e clubnan, cu ta brinda servicio na nos comunidad mester tin, cu esunnan cu ta yuda pa sostene e proyectonan di e club, por medio di donacion monetario y di producto. Rotaract ta sumamente orguyoso di por presenta e cifranan aki y informacion na e pueblo di Aruba. Y asina ta spera di keda conta cu e sosten di e comunidad di Aruba.
Durante e aña Rotariano aki, pa prome biaha den historia Rotaract Club of Aruba a alcansa un nominacion den Rotary International den e top 5 mihor proyectonan di mundo. Nan a competi cu miles di club den e region di USA, Canada y Caribe, cu e proyecto ‘Pasa Pret cu Rotaract’, cual tabata un feria gratis pa tur mucha y nan famia na november 2018, cu a conta cu presencia di alrededor di 300 mucha y nan famia. Alabes e club den su districto di Caribe y Latino America a sa di alcansa e nivel platinum, door di organisa e proyectonan cu impacto den e comunidad di Aruba y nos regio. Un honor pa prome biaha ricibi den e historia di e club ta, cu el a keda postula na di 3 lugar den 49 club den e region Latino Americano y Caribense. Sin laga afor cu e honor brinda door di Rotary International, unda e club a ricibi pa prome biaha den historia e nivel mas halto den distincion internacional di servicio, cual ta e Rotary International Presidential Citation cu Platinum Distinction for di Barry Rasin, Presidente di Rotary International pa aña Rotariano 2018-2019.
Rotaract Club of Aruba ta un grupo di ‘young professionals’ entre e edad di 18 y 30 aña cu ta organisa varios proyecto beneficiando e comunidad di Aruba. Rotaract Club of Aruba ta forma parti di e famia di Rotary International, cu ta un netwerk internacional cu tin e meta pa trece cambio positivo den comunidad rond di mundo. Rotaract ta gradici tur persona cu a contribui durante e periodo aki cu e club y e iniciativanan na beneficio di nos comunidad. Sperando alabes di por sigui conta cu e sosten di comerciante y comunidad, pa yuda esunnan cu tin mester di esaki. Un danki specialmente na prensa, cu semper ta coopera, pa asina publica nos relatonan pa informa nos comunidad. Masha masha danki.


text:
Wardacosta cu control riba boto ku a cumpra pisca
Awe mainta Wardacosta a ehecuta un control riba un boto local ku e nomber ‘K-FISHING’ cu tawata biniendo rumbo pa Barcadera. For di investigacion a saka afor cu e boto a bai busca pisca pa cumpra serka un otro boto den awanan territorial di Venezuela. Abordo di e boto tawatin jugnan jena cu pisca y tambe piscanan poni abow den e boto den solo.
Durante control personal di Wardacosta a ripara cu tawatin pisca abordo cu ta mustra daña. Mesora a pone instancia concerni na altura y esakinan a constata cu tawatin pisca cu no ta apto pa consumo. Abase di esaki a duna ordo pa destrui e piscanan. Wardacosta ta informa ku e lo keda cu controlnan riguroso riba botonan cu ta bai tuma mercancia pafor di awanan territorial di Aruba.


text:
“Gobierno lo cumpli cu e rekisitonan pa asina e proceso di landspakket sigui cana bon y pa e tema di reforma keda un prioridad.”
ORANJESTAD-Durante tratamento di presupuesto 2023 den Parlamento, Prome Minister Evelyn Wever-Croes a ricibi e peticion di Parlamentario sra. Shailiny Tromp-Lee pa duna un “update” con ta bayendo cu ehecucion di e landspakket. Riba e peticion aki, Prome Minister a informa Parlamento cu e proceso di ehecucion di e landspakket ta bayendo bon. E ekipo di “trekkers” pa cu e diferente temanan, ta consisti di personanan hopi dedica y determina. Prome Minister a splica cu loke si ta keda un punto di preocupacion ta e capacidad y financiamento. Mirando cu ta e mesun personanan ta haci e mesun trabounan ta pone cu e trabounan ta bira un poco mas duro. Pa e motibo aki, Gobierno di Aruba ta den combersacionnan cu Hulanda y tin como proyecto pa extende e capacidad pa por logra haya mas financiamento.
Prome Minister a expresa, cu den su opinion, pa por garantisa ehecucion di e landspakket lo mester tin un concentracion central y no cu cada “trekker” ta trata cu Hulanda separa. Esaki principalmente pa evita bruhacion.
Mantene coordinacion central no ta facil y tambe lo mester crea espacio pa inverti. Pa e motibo aki, ta importante pa tin suficiente hende pa haci e trabounan rekeri. “Gobierno lo cumpli cu e rekisitonan pa asina e proceso di landspakket sigui cana bon y pa e tema di reforma keda un prioridad.” Prome Minister a termina bisando.


text:
Presidente di Arubaanse Vereniging van Fysiotherapeuten, Marlon Maduro ta preocupa pa e futuro di nan trabou. For di momento cu a ricibi e pakete di cortamente cu Hulanda kier bin cune, nan ta bisa cu nan profesion ta simportante pa por yuda miho y baha gasto.
Nan kier pa traha hunto den e parti preventivo. Nan tratamento ta mas amplio y grandi. Nan kier evita cu ora hende yega cerca nan ta ora ta curativo y un problema cronico cu e specialista a traha cu e pashent. Si nan evita esey, e ta baha e gastonan den salubridad.
Segun Maduro, nan trabou ta sumamente importante awo cu a wak cu cantidad di pashent ta acerca pa yuda nan diario cu e parti di fysio cu por yuda nan move bek cu nan musculo y curpa. Nan ta yena cu stress y ta afecta nan nervionan. Cu nan tratamento por yuda e pashent move y ta mas activo den nan bida diario.
Nan ta pidi pa e siguiente gobierno por tuma esaki na cuenta, mas na e parti preventibo. Nan preocupacion ta grandi mirando cu e poblacion ta sigui crece. Nan ta pidi pa salubridad por tuma nan profesion an serio, cu nan tey pa yuda un comunidad cu mester di dje.


text:
Mitonan Tokante Meditashon Trasendental
No ta trata di kontròl di mente òf disiplina mental.
Meditashon Trasendental ta fundamentalmente diferente for di otro formanan di meditashon. E no ta kontròl di mente òf disiplina mental; e no ta konsentrashon òf filosofia oriental. E no ta trata di purba di ta konsiente. Bo no tin ku kontrolá bo respirashon òf múskulonan. Bo no tin ku ni purba di relahá. Bo ta siña un téknika ku ta fasilitá un proseso kompletamente natural – un abilidat ku ta inskribí den naturalesa dje mente. Esaki yama trasendé.
E ta fasil pa praktiká i disfrutá
Meditashon Trasendental no ta eksigí esfuerso intelektual. Tur hende por praktik'é – hasta mucha. Ora bo ta meditá, bo ta sinta komodamente ku wowo será, den silensio, sin nesesidat pa tuma niun postura difisil. Tur kos ku bo mester sa nos ta splika durante e kurso.
Sin konflikto di interes
Meditashon Trasendental ta un téknika simpel ku ta yuda relahá, ta aliviá strès i ta duna energia físiko i mental. E práktika no ta den konflikto ku niun kreensia eksistente, religion òf di otro manera. E téknika ta partikularmente apropiá pa un forma di bida oksidental okupá, moderno. De fakto mas okupá nos bira, mas importante ta bira pa nos tuma tempu pa sosegá di un manera apropiá.
TM Improves the Brain's Executive Functioning -8 mins
Dr Alarik Arenander, Center for Brain, Consciousness and Cognition
Benefisio di meditá


text:
HAARLEM – Despues di Hulanda a toka Cuba pa dobla pa e tim di beisbol di Kòrsou ayera. Number nuebe riba rènking mundial a pèrdè ku skor di 1-0. Johannes Gregorius jr. a marka e punto den di dos inning. Tabata di dos viktoria pa Kòrsou durante Haarlemse Honkbalweek.
Djadumingu ku a pasa Kòrsou a gana ku 8-6 di e tim di Hulanda den un partido spektakular. Nan a pèrdè kontra Hapon i Italia i ku esaki Kòrsou ta pará na di tres lugá.
Kòrsou ta remplasá e Taipei Chines na e kampionato. Nan mester a retirá nan partisipashon na e di trinta edishon di Haarlemse Honkbalweek pa motibu di un prohibishon di sali for di e pais pa ekiponan deportivo debí na covid.
Na total 6 pais ta partisipá: Cuba, Merka, Hulanda, Italia, Kòrsou i Hapon.
Awe ta e último dia den e ronda di apertura. Kòrsou ta hunga kontra Merka. Si nan gana e wega of tabla, Kòrsou ta sigui pa semifinal. Si nan pèrdè e tim ta dependé di e resultado entre Hulanda i Hapon.
E partido entre Kòrsou i Merka ta tuma lugá 09.30 ora di Kòrsou i por sigui’é bibu via Honkbalsotfbal.tv.


text:
KRALENDIJK – USIBO a tuma nota di e echo ku Hulanda a disidí di lo bai paga un gratifikashon na e personal di kuido pa e trabounan balioso i noble ku nan a ehersé durante e pandemia di Covid 19 aki.
Ku asombro i desapunto USIBO a tuma nota tambe ku e desishon a kai ku e gratifikashon aki lo kontra solamente pa e profeshonalnan den kuido na Hulanda i no pa esnan den Hulanda Karibense, pues na Saba, Statia i Boneiru. Mesora e pregunta a surgi ku ta otro hende nos profeshonalnan ta, ta otro rasa nos profeshonalnan ta, ta otro nashonalidat nos profeshonalnan tin, ta den otro pais nos profeshonalnan ta biba. E kontesta riba tur e preguntanan aki ta NO. Nos profeshonalnan den kuido tin e mesun nivel ku nan koleganan na Hulanda, nan tin e mesun nashonalidat, e mesun pasport i ta biba riba teritorio Hulandes, sea numa ku e teritorio ta parti den dos aria, esta unu na Oropa i e otro den Karibe. Pues nan trato no por ta desigual i deskriminatorio pa motibu di lokalidat.
Segun USIBO su interpretashon desviashon for di artíkulo 1 di nos konstitushon – nos tur ta igual pa lei – ta solamente posibel ku si e regla o lei ku kier apliká ta esensialmente diferente entre Hulanda Oropeo i Hulanda Karibense. Pues e mester ta basá riba argumentunan ophetivo i no riba buena gana(willekeur). E argumento ku a uza pa no apliká e gratifikashon ta ku e pandemia no a dal asina duru na e islanan Karibense, pues e peso i efekto no ta e mesun grandi riba e profeshonalnan den kuido. Korektamente e parlamentario di SP si mi no ta kiboká a kuestioná e argumentu aki i ku un gran parti si no ta e mayoria di Tweede Kamer ta di akuerdo ku mester apliká e regla aki tambe pa e profeshonalnan den Hulanda Karibense.
Na Boneiru nos profeshonalnan den kuido a traha bou di preshon, bou di inseguridat i a duna tur nan tempu, energia i hasta nan salú pa duna e mihó kuido posibel na tur ku tabatin mester di kuido en general i esnan afektá pa Covid 19 en partikular. E kuido aki a sosodé den Mariadal, na kas, den institutonan di kuido ekstramural, manera Cocari, Villa Antonia, Ka’i Mimina i tambe na FKPD. P’esei USIBO ta sostené e posishon ku AFBW a tuma i USIBO tin sigur ku na nan manera ABVO tambe lo a laga su bos di protesta resoná. Ta e dos sindikatonan aki tin representashon den e sektor di kuido aki na Boneiru.
USIBO ta di opinion ku Fundashon Mariadal, Fundashon FKPD pero tambe gobièrnu di Boneiru i hasta si ta nesesario Konseho Insular di Boneiru mester uni den esaki i manda direkshon Den Haag e mensahe ku nos no ta akseptá ni koperá ku deskriminashon i desigualdat kaminda esaki no tin un base ophetivo manera esaki a keda palabrá i ankrá den artíkulo 132ª di e konstitushon.


text:
Kralendijk – Den Haag, Durante nan bishita di trabou na Den Haag gezaghèber Edison Rijna i diputado Nina den Heyer tabatin un enkuentro ku sekretario di estado di Salubridat Públiko, Bienestar i Deporte, Paul Blokhuis.
E mandatario, huntu ku un tim spesial di Salubridat Públiko, Bienestar i Deporte, for di meimei di luna di mart aña pasá a hasi hopi esfuerso pa yuda Boneiru (i e otro partinan karibense di Reino) kombatí e pandemia di corona. Por ehèmpel for di Hulanda Oropeo a entregá ekspertisio, forsa laboral, instrumento pa asistensia médiko, entre otro unidatnan kompleto di Kuido Intensivo i sufisiente bakuna pa bakunashon di henter nos poblashon adulto.
Gezaghèber Rijna i diputado Den Heyer a bai ku un regalo ku nan a laga traha spesialmente pa sekretario di estado Blokhuis, pa gradisié pa su dedikashon i pa enfatisá ku e ta bon biní pa e verano akí bin pasa fakansi ku su famia na Boneiru.
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
Kralendijk- Despues di hopi siman di preokupashon i un kantidat diario tòg relativamente haltu di hende ku tabata tèst positivo, poko poko pero sigur sifranan ta sigui baha.
E parti mas positivo di tur notisia ta, ku e porsentahe di hende ku ta tèst positivo a kuminsá baha i ta kedando abou. Ayera despues di hopi tempu, solamente 11% di e tèstnan a sali positivo, i pa djadumingu esaki a sigui baha pa algu mas ku 10%.
Ta di spera ku e bahada lo sigui pa por bisa ku Boneiru a logra di suprimí e ola mas resien di Covid. Mientras ku e bahada di kaso i ménos infekshon nobo, tin hopi negoshi ku ta sufriendo ya ku nan ta será for di dia 18 di mart i ya ta kasi bai hasi un luna.
Ounke no tin benta, gastunan fiho pa entre otro hür i gastonan di salario si ta sigui kore. Hopi doño di empresa a haña nan mes ta hasi un apelashon riba e areglo di NOW pa por sigui paga e empleadonan.


text:
Compensacion pa Notificacion di AO durante Shelter in Place
Durante e Shelter in Place no por a notificia AO/AG na SVb. Tur doño di trabao mester a tuma y administra notificacionnan di AO/AG di nan propio trahadonan.
E notificacionnan aki por wordo manda pa SVb pa cuminsa e proceso di administracion. Por e-mail e lista aki te cu diabierna 15 di mei, despues di esaki SVb no ta acepta esakinan mas.
Pa por ricibi e pago di ziekengeld pa e periodo durante di Shelter in Place mester:
- Uza e Excel sheet di SVb pa yena tur empleado cu a notifica AO/AG cerca boso empresa entre 29 di maart 2020 y 27 april 2020: Nomber_di_Compania
- Renombra e Excel sheet di SVb pa e nomber di compania.
- Email nos e file aki riba nos email medisch@svbaruba.org, cu e subject ‘lista AO y nomber di empresa’.
Tur lista di AO lo wordo controla y procesa, y lo ricibi un contesta dentro di 2 siman. Nos ta pidi comprension pa e tempo cu esaki lo bay tuma, masha danki!
Nos ta recorda tambe cu mester entrega e peticion ‘Pago na SVb’ riba MiSVb despues cu e dianan a wordo aproba, pa asina e pago di e ziekengeld por tuma luga.
Si tin cualkier pregunta of remarka por fabor tuma contacto cu nos via medisch@svbaruba.org, of yama 527-2700.


text:
Tag Archives: interupcion
Interupcion di Servicio Sistemanan di SVb
En conexion cu mantencion riba nos sistemanan di IT, tur servicio online di SVb lo wordo interumpi mañan diasabra 4 september, for di 11:00 AM te cu 5:00 PM. Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por… Mas Informacion
Interupcion di Servicio Sistemanan di SVb
En conexion cu mantencion riba nos sistemanan, tur servicio online di SVb lo wordo interumpi riba: Diahuebs 8 juli 2021, entrante 3:00 PM. Despues di 3:00 PM nos sistemanan di Webportaal, AO Online, MiSVb y MiPensioen no por wordo habri pa algun ora di mantencion. Nos ta ofrece nos disculpa pa cualkier inconveniencia cu esaki… Mas Informacion
Interupcion di Servicio di MiSVb
En conexion cu mantencion riba nos portal di MiSVb, e portal di MiSVb no ta den funcion awe 28 april entrante 4:00 PM. Trabaonan di mantencion lo dura te cu 19:00 PM. Durante e oranan aki nos sistema di MiSVb no por wordo habri. Nos ta ofrece nos disculpa pa cualkier inconveniencia cu esaki por… Mas Informacion
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Dialuna 19 april 2020; di 12:15 PM pa 12:45 PM. Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por causa.
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Diabierna 9 april 2020; di 5:00 PM. E trabaonan di mantencion lo dura 24 ora. Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier… Mas Informacion
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Diabierna 6 november 2020; di 3:30 PM pa 6:30 PM Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por causa.
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Diasabra 10 october 2020; di 11:30 AM pa 4:00 PM Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por causa.
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Diahuebs 30 juli 2020; di 5:00 PM pa 7:00 PM Durante e 2 oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por… Mas Informacion


text:
Welcome to Globalreach.org!
Training Bibliko pa kada kreyente totalmente Gratis.
GLOBALreach.org tin kursonan di evangelisashon, disipulado, i training den diferente idioma totalmente gratis. E kursonan aki ta duna bon enseñansa den e Palabra di Dios i ta e base pa training biblíko den hopi pais rònt mundu.
Tur luna, kreyentenan di mas di 170 pais ta download miles di kurso. Individualnan, gruponan chikí, klasnan di “Zondag School”, skolnan di Beibel, pastornan, tur ta uza e kursonan aki. Tur e kreyentenan aki tin e mesun meta: oumentá nan propio konosementu i komprondementu di e Palabra di Dios.
Por print mayoria di e kursonan aki. P’esei nos ta enkurashá bo pa print e kantidat di kopia ku bo ke, no ta importá kuantu!
Tuma kontakto ku Global University pa kursonan den mas di 120 idioma òf pa informashon kon pa kuminsá awe mes un Sentro di Estudio pa Evangelisashon i Disipulado (SEED) na bo iglesia òf na bo kas!
Pa mas informashon, yama e School for Evangelism and Discipleship di Global University na 1-800-443-1083.
Główny kurs
Niniejszy kurs zawiera sześć lekcji dla osób, które chcą wiedzieć więcej na temat natury Boga i co się dzieje z tym światem. Czy zastanawiałeś się kiedyś, czym w ogóle jest życie? Dlaczego się urodziłeś? Jak znaleźć szczęście? Jeśli tak, to te sześć lekcji będą ci bardzo pomocne.
Od wieków ludzie zadawali sobie to samo pytanie. Wielu z nich zagubiło się w czasie poszukiwania prawdy, inni jednak znaleźli na nie odpowiedź. W tej książce zapoznasz się z odpowiedziami na pytania, które cię nurtują.


text:
Ayera nochi na Tierra del Sol, den un bon ambiente, Tourism Product Enhancement Fund (TPEF) a lansa su website pa prome biaha den historia. Esaki a sosode den presencia di minister-president Evelyn Wever-Croes, Minister Dangui Oduber, otro minister, parlamentarionan, directiva di TPEF y demas stakeholders di e industria turistico. E website aki ta sigui mustra maneho di Minister Oduber, caminda tur caminda ta conoce innovacion atraves di tecnologia.
A funda TPEF na aña 2010, traha cu e proposito pa inverti den proyecto cu ta contribui na mehoracion di e producto turistico di Aruba. E portfolio den TPEF ta inverti den proyecto cu ta consisti di 6 categoria. Esakinan ta: Atraccion, Siguridad, Medio Ambiente, Herencia, Conscientisacion y Inversion.
TPEF semper a traha a base di e sistema di “Good Corporate Governance”. Desde cu a funda TPEF y specialmente den e ultimo 5 añanan e organisacion a logra realisa hopi proyecto atraves di Ministerio di Turismo. Proyectonan mas notabel di TPEF ta entre otro e Boardwalk na Malmok, trapi y hut na Hooiberg, e pier na Rodgers Beach, mantecion di costa, campaña Stimami Steralisami, ta pa menciona algun.
Awor cu e website nobo, www.tpef.aw tur hende por mira tur proyecto cu TPEF a realisa. Esunnan cu tin un idea cu nan kier realisa y mester di fondo por haci un peticion pa esaki riba e pagina web mes. Claro semper y cuando esaki ta den e portfolio di 6 categoria ya caba menciona. Riba e pagina web lo por haya tur informacion y pa pregunta por contacta e personanan indica eynan mes tambe.
Minister Dangui Oduber a keda masha impresiona con e website a keda. E mandatario ta sigur cu e lo bay facilita henter e proceso pa yega na e fondo di TPEF. Finalmente Minister Oduber ta felicita henter e board di TPEF encabesa pa Mario Arends. Un danki special na Sharlyze Romano cu ta Project Manager di TPEF cu e bunita logro historico aki.
Turismo ta keda e driver di nos economia y pesey ta importante pa nos keda inverti den e mehoracion di nos producto Aruba.


text:
Publiká riba 04 Mart 2022
Direktiva di kolegio Annie Koenraad a duna Minister van Heydoorn un splikashon di e aktividatnan edukativo ku ta tuma lugá den e skol. Tambe durante e bishita akí, minister a dialogá ku tantu e kabes di skol, dosente i funshonario riba tópikonan manera enseñansa, situashonnan sosial ku dosentenan mester atendé i vários punto mas. Riba e mainta minister a haña e oportunidat pa kombersá ku algun studiante di grupo 7/ 8 ku a trese nan punto dilanti tokante di nan skol. Durante e bishitá aki minister por a presensiá e inisio di “leerlingenraad” (konseho di alumno) na Kolegio Annie Koenraad ku ta konsistí di 4 alumno, Chantal Martis, MC Shayberly Bernardus, Richendrick Martina i Fransheini Gouvernuer. Despues a sigui ku rekorido i a pasa serka vários alumno i dosente den e skol.
Na final, minister Sithree van Heydoor a deseá tur alumno, maestro i dosente tur kos bon i alabes a pidi nan pa sigui ku e bon trabou. Esaki tabata un di e promé bishitanan di minister na skol di Fundeshi Kolegio Annie Koenraad i minister ta sigui ku mas bishitá na skolnan durante di e aña eskolar aki.
Riba e potrètnan athunto por tuma nota di e bishita:
Pa mas potrèt por bishita: Relato Fotográfiko di Bishita na Kolegio Annie Koenraad.


text:
Despues cu hobencita di 14 aña Eugelisa Martis a huy for di cas riba diasabra anochi rond di 7 or, mama di e mucha a bati alarma na autoridadnan. E mama ta haci un yamada na comunidad y cualkier persona cu lo tin e mucha scondi of cu sa unda e lo ta pa e por bin cas bek. E mucha den pasado a sufri di trauma y a bati porta na diferente instancia cu a nenga di yuda.
Lisette Gomes di e fundacion cu ta contra abuso di mucha a yama prensa urgentemente pa asina e mama kende sra. Gomes conoce di algun tempo wordo reuni cu su yiu. E mama tin sospecho cu e hobencita lo por ta na peliger pa haci algo grave cu su bida pero tambe lo por ta peligroso pa otronan.
Esaki segun e mama pasobra su yiu ta sufri di depresion y a yega di corta su mes den pasado.
Pues e ta pidi pa cualkier persona cu lo tin e mucha of lo sa unda e lo ta pa plis yama tipline di polis 11411 of si no kier haya problema cu husticia por yama e mama mes. Sinembargo e mama ta señala si e mucha no wordo entrega boluntariamente lo cana caminda di husticia pa persigui esnan responsabel.
Sra. Gomes di e fundacion a splica cu e mucha di 14 aña lo mester a bay Boneiro pa haya tratamento psikiatrico. Esaki segun e mama lo a ta un di e rasonnan cu e mucha a dicidi di huy specialmente pasobra e mucha mes ta bisa mama cu e ta ok cu bay Boneiro mientras amiganan ta bisa e mama cu e no kier. Tur esaki mientras den pasado el a yega di huy varios biaha caba. “Nos a papia ya caba cu instancianan na Boneiro y nan ta hopi habri pa yuda nos. Esaki despues di cana caminda di cruz pa haya ayudo na Aruba, cual no a duna fruto.”
Instancia na Boneiro ta sorprendi cu e mucha no a haya cuido na Aruba segun mama
Te hasta e mama a remarca cu nan contactonan na Boneiro a expresa nan sorpresa pa e manera con no por a haya cuido adecua pa e mucha riba Aruba. Sra. Gomes a bisa cu e ta na altura cu gobierno ta trahando riba un plan di emergencia pa trata e crisis social cu ta andando na nos pais pero cu ‘esey no ta kita cu casonan y abuso ainda ta sosode’. En particular sra. Gomes a splica cu nan te hasta tin rapportnan unda cu e mucha ta padece di tin sintomanan di depresion, hunto cu problema pa concentra y problema pa come.
Sra. Gomes a hunto cu e mama di e mucha a tuma nota di varios comentario negativo tira den direccion di e mucha despues cu polis a publica e anuncia pidiendo comunidad cooperacion pa haya e mucha. E di cu ‘hopi biaha ta wordo critica sin sa cu tin un rason tras di e suceso’.
Si lo tin algun indicacion cu ken e yiu lo ta e mama no por splica. Sinembargo riba 5 di september a haci denuncia contra un homber di 27 aña ‘pedofiel’ segun e mama cu lo a interactua cu e hobencita. Pero actualmente no tin indicacion cu e persona aki lo ta cu e hobencita pa via di ‘indicacionnan riba medionan social y otro desaroyonan cu nos ta mira’.
E mucha muhe a sufri di un trauma mas o menos 7 aña pasa y a cana tur e camindanan pa por haya ayudo. Pero Ministerio Publico a bisa den un carta cu e caso no por bay dilanti pasobra no por comproba cu algo a tuma luga. Esaki mientras segun e mama tabatin rapportnan di dokter y e mucha su denuncia na polis. E mama no kier a bay mucho den detaye kico a causa e trauma. “Tur es tempo mi yiu ta acusa mi di nunca a yud’e. Esey ta e problema cu tin ora husticia no ta para na bo banda y bo yiu ta perde confiansa den su mesun mayor.”
Un bes mas e mama cu lagrima na wowo a pidi comunidad su ayudo pa haya e mucha.
Nos lo tuma contacto cu OM pa haya sa dicon exactamente no por a trece e caso di trauma dilanti corte.


text:
Joanna Croes ta un mama hopi activo riba rednan social cu dia pa dia ta publica videonan y potretnan di su yiu riba e Facebook page “Aljereau’s Journey” pa asina conscientisa Aruba su comunidad tocante e condicion di autismo y wak con nan mayornan tin cu lucha cada dia pa nan yiu por tin un miho calidad di bida.
Den un entrevista cu Bon Dia Aruba, Croes a conta cu Aljereau Tromp, ken tin 8 aña di edad, ta un mucha cu a wordo diagnostica cu autismo severo y pa via di e condicion aki nan kier cumpli un meta, bay biba Hulanda pa asina ey Aljereau, hunto cu su mayornan y su ruman muhe Loulou di 10 aña di edad, por bay biba Hulanda pa Aljereau por tin un miho bida ya cu su condicion cada dia ta bira mas dificil pa maneha.
Aljereau su mama a conta cu “e tabata un baby hopi independiente si y awo cu mi sa mas di su condicion te awo mi por realisa cu hopi cosnan cu e tabata haci for di baby tabata door di su condicion”.
Despues cu Aljereau a haci su prome aña el a ripara cu el a salta hopi tabu cual e cultura di Aruba ta bisa ta normal door cu e ta mucha homber y mucha homber semper ta floho pa desaroya compara cu mucha muhe y p’esey e como su mama pues no a preocupa mucho, pero poco poco el a cuminsa ripara cosnan cu si a preocup’e “e tabata morde riba tur cos, tur tur tur cos, el a kauw su cama cual tabata di palo, el a kauw e cama full y e tabata ‘selfharm’ (causa daño na su mes) masha hopi mes door di dal su cabes masha duro mes riba vloer, muraya, glas y tur caminda letterlijk”, el a bisa.
Aljereau tabata un baby cu nunca a gatia semper el a move manera un colebra y nunca gatia riba man cu pia, Aljereau tampoco a dal stap poco poco djis riba un bon dia el a lanta para y core.
Ademas e ta splica cu Aljereau nunca a papia, semper e tabata señala na loke e kier of haci zonido pa haya atencion y asina poco poco nan a forma un manera pa purba comunica “pero mas cu claro mas grandi e bira, mas frustrante e tabata bira pe y claro pa nos tambe”.
Poco poco Aljereau a cuminsa bira mas inkieto lo cual p’e como mama tabata mustra normal “te na e momento cu un dokter a duna mi e comentario ‘is hij altijd zo’? (semper e ta asina?) eynan ta caminda cu mi a cuminsa Google y busca informacion di kico por ta pasando cu mi yiu”, el a expresa.
Na e momento cu nan a haya e diagnostico di Aljereau, nan a hay’e riba un pida papel cu a wordo duna na nan y “pa mi ta sincero cu bo e diagnostico a trece mas pregunta cu el a trece contesta y aunke nos tabata sa caba den ki direccion su diagnostico lo tabata bayendo e momento cu nos a scucha e diagnostico oficial nos a yora y di berdad nos a sinti cu nos mundo a bin abou y no tanto pa e hecho cu autismo lo tabata algo malo sino mas bien pa e falta di ayudo, informacion y instancianan cu ta brinda ayudo completo pa muchanan cu e condicion aki” el a señala.
E sentimento cu nan como mayornan tabata tin e prome lunanan despues di Aljereau su diagnostico tabata algo cu nan no lo desea na ningun hende “p’esey mi a haci’e mi mision pa conscientisa tur hende eyfo, kico un famia cu tin un yiu cu e condicion aki ta biba cune, mi ta purba na duna tur e perspectivanan posibel dus di mi como mama, di mi yiu muhe como su ruman y tambe di su tata. Mi kier a conscientisa doñonan di trabou, hendenan den tur establecimento ora bo ta bay haci compras of loke sea y bo encontra cu algo asina pa nan sa di no husga pero acerca, puntra, duna sosten y no duna comentarionan doloroso ni miradanan di desprecio cual nos ta lidia cune te ainda, a mi cu mi pareha a medio haya e cuero duro caba pa esey pero mi yiu muhe ainda no y eseynan ta haci’e hopi dolor” el a conta.
Aworaki, Croes a informa cu nan ta bendiendo un rifa pa por hiba Aljereau Hulanda, di esaki, el a menciona cu e decision no tabata un decision facil pero nan ta haya cu ta super necesario.
“Actualmente mi ta purba di haci hopi mi so pero mi tin tur dos mi mannan den brace cual no ta haci’e hopi facil paso mi ta haya hopi hopi dolor pero mi ta haciendo mi best pa logra mas cu mi por y mi ta acerca tur lector pa acerca nos y cumpra e rifa y yuda nos duna Aljereau un miho futuro aya na Hulanda”
Te ainda Aljereau no ta papia, e tin hopi problemanan sensorial, e no ta consciente di loke ta rond di dje, su tolerancia di dolor ta hopi halto e cual por crea problema grandi pa su salud, e no tin miedo di nada y ainda e ta ‘selfharm’ masha hopi mes, “Aljereau ta morde su mes, e ta dal, kinipi y rasca su mes hopi mes y claro ora mami purba stop e di haci’e mami tambe ta haya”
Como famia, esaki a afecta nan inmensamente hopi, el a haya dos burnout basta pisa pa e cual ainda e ta riba medicamento pa esey, como pareha tambe e situacion a pone un presion extra riba nan tanto financieramente, emocionalmente, mentalmente “y claro nos relacion a bay atras masha hopi mes pero semper tabata tin algo cu a pone nos yega bek na otro y awo door di hopi terapia nos por a compronde cu hopi biaha nos pleitonan tabata door di tur e presion extra cu nos tin pero poco poco nos por mira past esey awo”, Croes a bisa.
Pero loke ta preocupa nan mas ta nan yiu muhe grandi, “e cual ta stima Aljereau masha masha hopi mes, e ta echt cuid’e, preocupa p’e, yud’e, siñ’e y e ta su advocate di mas grandi pero e ta keda un mucha tambe y Aljereau su condicion ta haci’e dolor y e ta sufri hopi pa esaki, e ta wak e miradanan di hende den supermercado, e ta haya comentario di otro muchanan, tin rato e ta sinti cu nos ta duna su ruman mas atencion, mas privilegio y esey ta haci cu hopi biaha e ta cuestiona si nos ta stim’e y claro e ta exigi tur atencion di mundo”
Hulanda ta un idea cu nan tabata lucha cune for di hopi tempo caba pero nan tabata pensa cu e no ta husto cu nan mester laga nan luga pa haya ayudo pa nan yiu y na mas cu un ocasion nan a sinta cu diferente hende pa por haya e ayudo cu nan mester, “pero semper tur cos a keda na promesa y nada mas, dus nos ta sinti cu nos no por sigui sacrifica nos yiunan a base di esey.
E ta considera cu Hulanda lo brinda tur e ayudonan cu nan mester no solamente pa Aljereau sino pa nan tur, door di sondeonan cu el a haci pa por a saca afo cu berdad ta importante pa atende e persona cu e condicion pero “e ta hopi importante tambe pa atende cu tur hende cu ta rond di e persona ey tambe, e famia direct ta haya hopi ayudo cu terapia, cu cuido pa esun cu e condicion pa asina por tin atencion y tempo pa e resto di famia tambe”.
Croes su mensahe mas importante ta cu e lo kier laga sa pa ta mas consciente ora hende ta riba caya y ta wak un situacion caminda un mucha ta grita, sapatia, dal of yora “no semper asumi cu e ta mala mucha of e ta na su kier, purba wak rond di dje, mustra empatia, brinda un ayudo y si bo no por yuda ta ok djis no husga, no duna comentarionan doloroso of miradanan di desprecio paso kisas mami y papi no a wak pero e otro chikito na banda si a tuma nota di bo comportacion y ta haci’e dolor” Croes a finalisa.
Pa por cumpra e rifa por tuma contacto cu Joanna Croes na e telefon 565.5160, e ticket tin un costo abao, cu cual por gana diferente premio como un Weekstay na Merca of un dinner pa 2 persona.


text:
Prome Minister di Aruba a expresa di ta honra pa hunto cu Minister di Educacion, Cultura y Sciencia di Hulanda sr. Robbert Dijkgraaf pa representa Reino Hulandes den e conferencia. Esaki tabata e di 66 sesion di e “Commission on the Status of Women “ y e conferencia a enfoca riba igualdad di genero y empodera hende muhe y mucha muhe den conexto di cambio di clima, medio ambiente y maneho pa reduccion di riesgo pa disaster.
Pa añanan largo, Hulanda, Aruba, Curacao y Sint Maarten a bataya e elementonan di horcan den region Caribense y inunadacionnan. Awe den e conferencia paisnan a bini hunto pa atende un di e reto di mas grandi di e epoca cual ta pa atende cu e crisis climatologico y su consecuencianan, Prome Minister a expresa. E urgencia ta grandi y ta creciendo mas y mas.
Premier Wever – Croes a sigui bisa cu recientemente rapport di Intergovernmental Panel on Climate Change (IPCC) a indica cu algun region y grupo ta wordo impacta mas cu otronan, door di cambio di clima. Realidad ta cu e mundo no ta igual y e cambio di clima ta amplificando e desigualnan aki. Esaki tin consecuencia pa bida y existencia di ser humano rond mundo incluyendo islanan Caribense cu ta directamente wordo menasa door di e efectonan di cambio di clima.
‘Mi ta reconoce e efectonan cu esaki tin tambe riba muchanan muhe y hendenan muhe ora cu un comunidad ta den crisis. Pa motibo cu e peso di entre otro di cuido ta bira mas hopi riba e grupo aki.’
Notabel ta cu hende muhe no ta conta cu suficiente representacion na nivel di toma di decision ora ta trata e tema di cambio di clima. Premier Wever – Croes a expresa cu lamentablemente na Nacionnan Uni solamente 33 porciento di e posicionnan di decision riba cambio di clima ta encera hende muhe. Ta dificil pa spera di resolve e retonam aki mientras cu mitar di e populacion ta keda atras.
Concluyendo Prome Minister a expresa, den liña di cu no por laga niun hende atras, ta boga pa participacion igual den procesonan di mitigacion di cambio di clima. Ademas ta para pa hende muhe obtene acceso igual na e informacion, finanzas y recursonan necesario pa responde na cambio di clima. “Nos ta den esaki hunto pues ban uni forsa.”


text:
The content originally appeared on: Diario
Otro siman lo presenta cifranan nobo pa desaroyo economico
*Fondo Monetario Internacional ta papia di fragilidad historico
*Situacion mundial cu mas potencial pa empeora cu pa mehora
ORANJESTAD(AAN)—Ningun momento e palabra “recesion” a bini dilanti. Pero e mensahe cu a wordo duna tabata mas cu cla y a mustra riba un futuro mundial directo carga cu un economia y situacion financiero serio.
Na inicio di e ultimo trimester di 2022, e Presidente di Fondo Monetario Internacional no a entrega mundo mucho aliento.
E dirigente di e Fondo Monetario Internacional, Kristalina Georgieva a entrega mundo un mensahe sumamente negativo ayera ora el a bisa cu otro siman IMF, lo presenta cifranan nobo pa e crecemento economico cu e ta spera na 2023.
E crecemento di economia na 2023 lo ta mas abou cu a wordo proyecta, ta e mensahe cu a alcansa mundo ayera.
Fondo Monetario Internacional, cu ta asisti cantidad di pais riba tereno financiero y monetario, ayera na Georgetown University no a laga mucho duda atras, cu 2023 lo bira un aña dificil pa economia mundial, marca pa cantidad di problema cu ta uni.
E crisis cu mundo ta enfrenta ta wordo causa dor di diferente factor, di cual algun ta den man di hende pero otro mester di yudansa di hende pero solamente por wordo resolve riba termino largo.
E cambio di clima ta uno di e problemanan cu mundo mester atende y cu lo tuma tempo pa soluciona.
Esaki ta parti di e pakete cu ta haci cu e crecemento mundial lo ta 4 Triyon menos te cu 2026 compara cu loke a wordo planea.
Un noticia cu sigur no ta alentador pa un mundo, cu despues di e pandemia di Covid-19 a pensa cu 2023 lo a bira e momento pa subi un caminda di recuperacion mundial.
E pronostico di e dirigente di IMF, sinembargo, a mustra cu ainda e pandemia no ta tras di lomba y ta tene mundo ocupa na momento cu e Guera di Ukraine a destrui camindanan cu tabata habri pa futuro.
E no a laga lugar na duda cu futuro lo ta motibo di basta preocupacion ya cu situacion lo no mehora na e forma cu hende a pensa.
Guera na Ukraine a cambia destino di mundo, segun e portavoz di IMF, cu a papia di e riesgonan enorme cu economia y sector financiero mundial ta enfrenta.
Su palabranan a indica den direccion di recesion y instabilidad financiero y economico cu lo marca realidad mundial na 2023, cu lo presenta retonan cu mester supera.
El a mustra cu e riesgo pa recesion ta sigui crece y a anuncia cu otro siman IMF lo presenta e cifranan nobo y final pa e crecemento economico mundial na 2023 y despues.
E prome reaccionnan cu DIARIO a ricibi di parti di informantenan na Aruba a indica cu e informacion aki tabata wordo spera den e realidad actual.
E guera na Ukraine a trece un cambio total den planificacion mundial, cu paisnan grandi ta trata di compensa cu medidanan historico pero cu resultado importante pa futuro.
“Futuro directo no ta facil y esaki ta loke IMF a expresa na un mundo, cu mester atende cu factornan neglisha manera clima y e problemanan cu esaki ta trece di produccion di cuminda te cambio industrial importante,” tabata su conclusion.


text:
Katoliko
Doctor venezolano José Gregorio Hernández lo ser beatifiká djabièrnè awor 30 de aprel na Caracas
Konosí komo e “médiko di esnan pober”, e ta konsiderá un santu den Venezuela i otro paisnan latinoamerikano pa atendé esnan mas pober. Tambe e ta rekonosé pa su aportenan na medisina den su pais.
E médiko venezolano José Gregorio Hernández, ku a fayesé na 1919 i ta mashá venerá den Venezuela, lo ser beatifiká djabièrnè próksimo 30 di aprel na Caracas, e Konferensia Episkopal Venezolano (CEV) a anunsiá djarason 24 di mart 2021.
Dia di selebrashon litúrgiko di José Gregorio lo ta 26 di òktober di kada aña
E beatifikashon “ta yega den un momento partikularmente oportuno”, monseñor Baltazar Porras a bisa den e konferensia di prensa, den alushon na e pandemia di coronavirus, ku den e pais a laga mas di 1.500 morto den e último 53 simannan. “No tin mihó bálsamo ku di rekurí na interseshon di e médiko di pobernan”, el a ekspresá.
Kardinal Pietro Parolín, sekretario di Estado di Vatikano i antiguo nunsio apostóliko den Venezuela, lo presidí e seremonia di beatifikashon. Ademas, 26 di òktober, fecha di nasementu di e médiko, ta keda establesé komo su dia di selebrashon denter di e religion katóliko.
Aktonan den henter Venezuela
Porras a splika ku lo selebrá ofisionan religioso den tur region di Venezuela iy kada diósesis di e pais lo risibí un relikia di e beato nobo, miéntras ta prepará otro selebrashon, ainda sin fecha definí, ku lo tuma lugá den e poblashon andino di Isnotú, estado Trujillo, kaminda Hernández a nase den siglo XIX.
Lo realisá e beatifikashon den e Stadion Universitario di e Universidat Sentral di Venezuela, kas di estudio den kua Hernández “a gradua, tabata profesor, investigador i inovador di medisina den Venezuela”, Porras a destaká.
E beatifikashon a ser aprobá 19 di yüni 2020, despues di ku un komishon teológiko di ekspertonan a konkluí ku un milager di Hernández a salba bida di un mucha muhé di 10 aña, gravemente herida durante un asalto na mart 2017.
Katoliko
Papa Francisco ta pidi saserdotenan “ser adikto na e enkuentro ku Hesus” i no na e selular
Djaluna 28 di novèmber 2022 Papa Francisco a risibí den oudiensia e miembronan di e Colegio Pío Latinoamericano, na kende el a pidi pa evitá el selular i no lubidá “d bolbe na djE, kada anochi, despues di un fis largu di lucha i kansansio”.
Durante su diskurso na e saserdotenan latinoamerikano den Roma, Papa Francisco a proponé komo ehemplo e imágen di San Andres, un di e promé disípulonan di Hesus, di kua fiesta nos ta selebrá 30 de novèmber.
Basá riba su ehemplo, el a pidi esnan presente ps diariamente renová “e enkuentro ku Señor, laga nos kompartí su Palabra, laga no keda den silensio dilanti di djE pa mira kiko E ta bisa nos, kiko E ta hasi, kon E ta sinti, kon E ta keda ketu, kon E ta stima”.
“Lag’é ta ‘Verbo’ den nos bida i, si ta permití mi usa e imágen, lag’é ta ‘uni’ den nos i atraves di nos”, E Tata Santu a pidi.
“Mare Hesus tin bos aktivo den kada un di nos desishonnan! Nos ta su ministronan, nos ta pertenesé na djE i El a yama nos pa ta kunÉ. Esaki ta loke ta nifiká ser su disípulo”, Papa a bisa despues.
Disípulo i misioneronan
Tambe el a señalá ku San Andres a kombertí den e promé “misionero” i a invitá esnan presente pa sigui su ehemplo.
“Tambe nos rumannan ta spera nos, espesialmente esnan ku ainda no a eksperimentá e amor i miserikòrdia di Señor, p’asina ku nos ta anunsiá na nan e Bon Notisia i nos ta kondusí nan na djE, Papa a sigurá.
“Sali, laga nos move, hiba e alegria di Evangelio, esaki ta ser misionero”, el a splika.
Mas despues, Papa a papia di e verbonan “ta” i “sali” i a sigurá ku “esaki ta e sentido di nos bida”.
“Ta trata di un kaminda di ida i buèlta, – Papa a kontinuá-, ku tin Hesus komo punto di salida i di yegada”.
E Tata Santu a pidi esnan presente pa “no lubidá di ta ku Hesus i sali na anunsi’é ta tambe di ta ku esnan pober, ku migrantenan, ku enfermonan, ku presunan, ku esnan mas chikí i lubidá di e sosiedat, pa kompartí bida ku nan i anunsiá na nan e amor inkondishonal di Dios”.
“No sea adikto na selular”
Papa Francisco a pidi esnan presente pa no lubidá “di bolbe serka djE, kada anochi, despues di un dia largu di lucha i kansansio -pero kuidou, serka djÉ, no na e pantaya di un selular-, pa deskansá un ratu den su presensia i kont’É tur loke boso a biba”.
“Ta duel mi hopi ora mi mira ku un saserdote bon, trahadó, ta kansa i ta lubidá di bai na e tabernakel i ta bai drumi pasobra e ta kansá. E tin rason, e mester drumi, pero promé kumindá”, Papa a atvertí.
“No sea ònbeskòp… Òf kuantu biaha boso ta skapa den e pantaya di un selular? E pantaya di e selular ta yena nos ku kosnan”, Papa a kontinuá.
Ta pesei, el a pidi pa “no ser adikto” na selular, ya ku ta “diverso paso ku ta bai kitando e forsa di bo”.
“Sea adikto na e enkuentro ku Hesus, E sa loke nos mester i tin un palabra pa bisa nos den kada okashon”, el a sigurá.
E “pèst” di klerikalismo
Por último, e Tata Santu a animá e saserdotenan latinoamerikano pa “nunka no negoshá pastoralidat”.
“No kai den klerikalismo, ku ta un di e pió pikánan. Sea mashá atento, klerikalismo ta un forma di mundanidat spiritual”, el a señalá.
“Klerikalismo – Papa a kontinuá -, ta falsu, ta korupto i ta hiba bo na un korupshon, un korupshon rígido, ku nanishi na laira ku ta apartá bo di e pueblo i ta laga bo lubidá e pueblo for di kua abo ta bini”.
Papa Francisco a splika di bira “mas ekskisito” ta nifiká kai den “e pèst di klerikalismo” i alehá bo mes di e pueblo di Dios.
Por último, el a pidi Nuestra Señora de Guadalupe “pa e yuda nos riba e kaminda di disipulado-apostolado ku ta bai na konfigurando nos ku su Yu, ku ta kompañá nos riba e ruta vital di ida i buèlta”.
Colegio Pío Latinoamericano
E Pontifisio Colegio Pio Latino Americano a ser fundá pa e saserdote chileno José Ignacio Víctor Eyzaguirre, dia 21 di novèmber 1858.
Ta trata di un kas di formashon pa saserdotenan studiante di henter e Diósesis di Amérika Latino ku ta deseá na hasi estudionan di speshalisashon na Roma.
Katoliko
Konsehonan pa pordoná
1 – Libra bo mes di pasado
Un di e prinsipal motibunan pa pordoná ta di laga pasado di nos bida bai. Ku esaki mi no ke bisa ku nos mester lubidá pasado, òf kit’é di nos mente. Pordoná no ta nifiká lubidá, e ta nifiká rekordá sin doló. Nos tur tin memoria, i eksperensianan di bida keda grabá den dje, pero ora nos pordoná, nos ta kibra un kadena ku ta mantené nos mará na pasado, librando nos di resentimentu i doló, lagando kaminda kla pa biba den presente.
2 – Laga lòs di ta víktima
E víktima semper mester di un viktimario, e ta atraé. Legumai e papel di víktima, ta un paso importante pa pordoná. E víktima no ta interesá den pordoná, pasobra lo ta kita di dje motibu di su lamentonan. Rekonosé nos víktima ta semper kuminsá na dominá nos poder. E víktima ta bisa: “Ta dikon e kos aki a pasa nèt ku ami, ku ta un persona asina bon?”, Miéntras ku esun ku ta konektá ku su poder ta bisa: “Kiko mi mester siña di e situashon aki?”. Tin un gran diferensia den e forma di enfoká e problema. Asina ta ku, for di awe kuminsá na afirmá: “Ami … ta un persona poderoso”.
3 – Renunsia na krítika i na huisio
Ora nos ta husga otronan, nos ta lubidá por kompleto di e esensia dibino ku tur ser humano ta karga paden di dje. Tin kompashon no ta mesun kos ku sinti lástima pa otronan, esaki ta arogansia. Kompashon ta komprendé ku, sigur e otro persona ku a kometé un ofensa kontra di bo, probablemente no tin un bida felis. Nos no sa e motibu pakiko el a komportá su mes di e manera ei i su situashon emoshonal den tal momento . Esaki no ke men ku nos mester ta di akuerdo ku su akshonnan.
4 – Libra bo mes di pensamentunan negativo
Segun sientífikonan nos tin 60.000 pensamentu riba kada dia i mayoria di nan ta enfoká nan mes den loke nos no ke. Tin hopi manera pa “kontrolá” pensamentunan negativo i e forma mas práktiko i simpel di hasié ta di re – direkshoná pensamentunan den loke sí nos ke. Otro hèrmènt mashá poderoso ta afirmashon, nos por sustituí un pensamentu negativo pa un afirmashon positivo, por ehèmpel: “Nunka lo mi pordoná tal hende …” , Ta mihó pensa: “Ami … ta pordoná tal hende… kompleto i di forma amoroso”. Pordoná ta un trabou di purifikashon, ora nos disidí di hasié, nos pensamentunan ta bira mas leve.
5 – Siña di eksperensianan negativo
Den kada situashon negativo tin un banda positivo. Kòrda ku e pregunta korekto ta: Kiko mi mester siña di e situashon aki? Si nos logra komprondé kua ta e siñansa , nos ta hasi un salto grandi den nos proseso di kresementu personal. Sino … nos lo keda pegá den e víktima, i nos lo pasa hopi tempu, stanká den nos evolushon.
6 – Permití pa otro tin rason
Ta mihó ser felis ku tin rason. Dikon semper nos ke tin rason? Dikon semper nos ke gana? Ora un hende bisabu ku shelu ta bèrdè, na lugá di pleita òf ke imponé bo forma di mira kos, evitá diskushon i dun’é rason. Abo sa ku shelu ta blou, pero loke abo no sa ta e motibu pa kua e otro persona ta hasi e afirmashon akí. Kisas e ta daltóniko, kisas únikamente e ke fastidiá. Na momento ku bo duna e otro persona rason, su intenshonnan ta pèrdè forsa i bo ta evitá un diskushon. Kòrda esaki : “Ora un no ke, dos no ta bringa.”
7 – Buska bo pas interior
Nos ta infelis ora nos no ta na pas. Tin hopi manera pa rekuperá pas: Meditá, skucha músika, hasi afirmashon … Pero tin un ku ta masha efektivo: PORDONÁ. Ora nos pordoná nos ta sinti un sensashon di alivio, manera si nos lo a kita un karga for di riba nos. E akshon aki ta produsí pas interior; al kontrali, resentimentu, renkor, ta deskonektá nos di pas. Si nos ke un mundu mihó inevitablemente nos mester kuminsá na nos mes.
8 – Rekonosé ku abo ta un ser di Lus
Ta mashá importante rekonosé ku abo ta un ser di lus, un Yu di Dios. Mira den wowo di otro, Dios tei einan, no ta importá loke e persona ei ta, Dios ta einan. Den algun kaso ta difísil rekonosé e lus den e otro .Maske e ser akí a kometé fayonan den su bida, su esensia ta sigui siendo mesun kos: un ser di lus, ku pa sirkunstansianan di bida a tuma un kaminda “robes”, yenando su mes ku skuridat, no pa esaki ta keda sin ta un yu di Dios.
Rekonosé e lus den otronan ta un akto di amor.
Katoliko
Deskubrí temporada di Atvènt
Ya kaba nos ta serka di drenta e di dos siman di Atvènt. Nos sa kaba ku Atvènt ta e temporada ku ta kuminsá kuater djadumingu promé ku Pasku (di nasementu). Ya pa algun shen aña , Kristiannan a usa e temporada aki pa rekòrdá binimentu di Kristu, I pa prepará nan mes pa e gran fiesta di Pasku (di nasementu) Ta muchu mas ku djis un pida historia. Pues, pakiko nos ta selebrá Atvènt? Selebrando e temporada di Atvènt por yuda nos awe di sigui Kristu ku mas fieldat na por lo ménos tres manera.
Atvènt ta yuda nos di focus riba Hesus.
Nos tur a yega di skucha e ekspreshon hopi usá: “Jesus is the reason for the season”. Ni maske ta trata aki di un ekspreshon hopi usá, e ta kontené manera un prenda di bèrdat. Un di e motibunan pakiko e ta eksistí ta pa demostrá ku ta trata muchu mas ku un kantidat di aktividat mundano, kompra I fiesta ku ta stroba e focus riba Hesus. Selebrando Atvènt ta rekòrdá nos kada bes di nobo sea diariamente òf semanalmente pa medio di Santa Skritura ken Hesus ta I kiko El a hasi pa nos na momentu ku El a bin na mundu.
Atvènt ta yuda nos di duna honor na Hesus.
E palabra Atvènt ta nifiká e binimentu di un persona òf algu importante. Ora un evento importante manera por ehèmpel graduashon di un hende den kualkier parti di siensia òf kisas un fiesta di matrimonio ku ta pendiente, nos ta traha duru pa tur kos ta perfekto. Ora un persona importante ta bin bishitá nos kas, nos ta traha duru pa ta bon prepará pa su binida, di moda ku esaki lo ripará ku e ta importante pa nos. Nos ta planeá e menú I dekorashonnan; nos ta limpia kas I kòrta e yerbanan rònt kurá. Nos no ta warda te na e último minüt òf prepará algu den purá. Similarmente, selebrando Atvènt ta yuda nos di duna Hesus tur atenshon nesesario I focus ku E ta meresé. Dor di fiha nos atenshon riba Hesus durante e temporada aki, I no djis na momentu di e anochi ku nos ta selebrá Pasku (di nasementu) nos ta duna Kristu e honor ku ta kuadra mas tantu posibel ku e fieldat nesesario ku nos mester demostrá.
Atvènt ta yuda nos di kòrda ku Hesus ta bolbe bini bèk.
Atvènt no ta solamente un selebrashon di e promé binida di Kristu komo un yu resien nasí; e ta tambe un rekordatorio ku e regreso di Kristu tin ku sosodé ainda. Meskos ku e pueblo di Dios tabata warda riba e promé binida di e Mesias, Su pueblo, esta nos tur awor ta warda riba e regreso di nos Salbador. E kuater simannan di Atvènt te rekòrdá nos riba tur dos di e binídanan. Den e promé dos simannan, e lekturanan di S.Skritura ta duna un bista adelantá riba e di dos binida di Kristu I ta mustra nos riba e importansia di ta prepará pa Su regreso.E di tres I di kuater siman ta wak atras I ta yuda nos kòrda e eksitashon I espektativa ku e speransa riba binida di e Mesias a nifiká pa e Hudiunan di tempunan di antaño. Semper tabata importante pa e pueblo di Dios pa rekòrdá ku Dios tabatin sierto intenshon, I nos mester biba den espera kiko E lo hasi na momentu ku E bin atrobe.
Den nos mundu tin tantu kos ku por okupá nos atenshon. E temporada di Pasku (di nasementu) ta un di e temporadanan mas eksitante di aña, pero e ta tambe un temporada ku mas ta distraí durante aña. Hasta pa esnan ku ke ta mas di focus riba Hesus,ta difísil pa logra esaki. Dor di selebrá Atvènt, nos ta rekonosé ku selebrá Hesus ta mas ku djis un anochi I e dia siguiente.E “kon” pa selebrá Atvènt no tin tantu importansia kompará ku e manera ku bo ta konektá ku Kristu Hesus. Pues loke por yuda hopi ta, di krea tradishonnan spesial komo famia I krese huntu den e persona di Hesus. Laga nos ta un pueblo ku ta rekonosé e amor I generosidat grandi di Dios pa su pueblo kada dia durante e temporada di Atvènt.
Daily Nobo
Na Barcelona: 28 pasahero indokumenta a bula for di un avion i trata na kore bai
Ayera mardugá: Bus karga ku migrantenan ilegal a yega na kas di Kamala Harris
Agentenan federal na Alemania: A desmantela red di ekstremista ku tabatin planeá pa ataka parlamento
E lo tin di remplasá Yadier Molina: Cards a firma Wilson Contreras.. …5 aña pa $ 87.500.000…
Hansi Flick lo keda ku e selekshon di Alemania
Analista di ADC a haña retiro al instante pa fayonan garafal
Jandino Asporaat a bishitá gobernador Lucille George-Wout
Dependensia di gobiernu ta haña ku Selikor no a kumpli ku eksigensia
Lus bèrdè pa konstrukshon di Majestic Apartments & Hotel den kurason di Punda
INVESTIGASHON DI SOAB PA SERVISIO A PRESTA NA SERVISIO DI IMPUESTO
Trending
-
Lokal2 days ago
Analista di ADC a haña retiro al instante pa fayonan garafal
-
Lokal6 days ago
Jandino Asporaat a bishitá gobernador Lucille George-Wout
-
Lokal4 days ago
Dependensia di gobiernu ta haña ku Selikor no a kumpli ku eksigensia
-
Lokal6 days ago
Lus bèrdè pa konstrukshon di Majestic Apartments & Hotel den kurason di Punda
-
Lokal3 days ago
INVESTIGASHON DI SOAB PA SERVISIO A PRESTA NA SERVISIO DI IMPUESTO
-
Lokal6 days ago
HÓBENNAN ‘SOCIAAL VORMINGS TRAJECT’ A RISIBÍ BARÈT NA KAZÈRNE DI MARINA SUFFISANT
-
Lokal4 days ago
4 AÑA KASTIGU DI PRIZON PA MICHAEL FANEYT
-
Lokal3 days ago
Minister a basha’bou riba Jardim & Bearing Point!


text:
WILLEMSTAD – 14 di novèmber 2019 – Inspirá pa nos propio distrito di arte floresiente, Ofisina di Turismo di Kòrsou (CTB) a pèrkurá pa sensashon na Miami ku un mural grandísimo den kurason di Wynwood. Durante di e último 2 añanan street art a bin ta krese inmensamente den nos sentro di siudat Willemstad. Den kuadro di esaki CTB, i su agensia di relashonnan públiko pa Nortamérika, Diamond PR, a hasi un petishon na nos artista lokal, Sander van Beusekom, pa diseñá i pinta un mural original ku lo keda estrená na Wynwood den antisipashon di Art Basel 2019. E evento ta trese anualmente mas di 40.000 bishitante i figuranan públiko, esaki adishonal na e tráfiko diario di hende na pia den e área floresiente.
E mural di40′ x 18′ (12 meter x 5.5 meter) ta forma parti di e kampaña mundial di branding di Kòrsou. E kolónan vibrante, e kaleidoskop di mandarin, e kolo hel di solo, e blou di shelu, índigo i fuchsia ta basá direktamente riba e estilo di estétika di CTB. E elementonan gráfiko ta representá e mihó ku Kòrsou tin di ofresé, for di su habitantenan amabel te na su bida marítimo. E arte titulá “Tickle Me Curaçao”, ta representá un dama yu di Kòrsou ku ta kishikí e barika di un ‘parrotfish’, un piská ku kolónan di arko íris ku ta biba den un di nos mas ku 65 sitionan di buseo. Un bista mas serka na e mural ta revelá un trasfondo ku ta reflehá nos edifisionan históriko i nos brùg Juliana, e brùg di mas haltu den Karibe. E tononan blou den trasfondo i e dama su ganashi den forma di strea ta un aksènt adishonal na islanan ABC i nos bandera.
Sander van Beusekom ta un di e fundadónan di Street Art Skalo, i un di e diferente artistanan di Kòrsou ku a supla rosea pa un bida nobo den Scharloo i Pietermaai, pintando muralnan grandi den nos kayanan. E ta konosí pa su mural di e tata i e yu piskando, kual ta ubiká patras di Curaçao Maritime Museum. “Tur dia di nobo mi ta sinti mi inspirá pa habitantenan di Kòrsou, pa e kolónan i e beyesa natural di nos isla i semper mi a sinti mi yamá pa mustra e aspektonan ei den mi arte”, di akuerdo ku van Beusekom. “ Ku mi tin e oportunidat pa krea un mural di Kòrsou i pone nos destinashon riba esenario mundial ta algu ku únikamente mi a tribi di soña”.
Ku e meta pa sigui promové nos destinashon den e parti sur di Florida, un di e merkadonan mas grandi pa Kòrsou, CTB a organisá un evento na e mural dia 12 di novèmber último. A invitá tòp periodistanan di e área sur di Florida, representando publikashonnan di biahe i estilo di bida, pa sera konosí ku van Beusekom i sr. Paul Pennicook, CEO di CTB, ku tambe tabata presente. Huntu nan a pone e tokenan final na e mural. Despues di un seshon interaktivo di pintamentu, prensa por a disfrutá di algun pasaboka outéntiko di Kòrsou i kombersá ku representantenan di Kòrsou riba e destinashon, e último novedatnan i desaroyonan di nos isla.
“Semper nos ta buska maneranan kreativo pa amplia nos strategianan di merkadeo”, esaki di akuerdo ku sr. Pennicook. “Danki na e transporte aéreo nònstòp ku American Airlines for di Miami International, sur di Florida semper a resultá un di nos tòp merkadonan. Pa motibu di esaki, kombiná nos arte lokal floresiente ku un di Miami su eventonan di arte mas prominente, tabata un eskoho lógiko.”
Van Beusekom a kuminsá traha riba “Tickle Me Curaçao” den kuminsamentu di luna di Novèmber. E mural lo keda ekshibí durante di Art Basel 2019, di 5 pa 8 di desèmber i lo keda visibel despues pa bishitantenan di Miami te ku fin di yanüari. Amantenan di arte ku ta interesá di siña mas di nos destinashon por scan e QR code parti abou di e mural.


text: Diaranson anochi algun turista di Eagle Aruba Resort a pasa y mira un persona benta canto di caminda. E tabata benta pabou di La Cabana. Mesora nan a stop pa yuda y bati alarma. A resulta cu ta un empleado di La Cabana. E turistanan a cuminsa papia cu e dama pa purba haya su reaccion. E tabata full off. Coleganan tambe a core yega. Ambulance a yega na e sitio. Prome instante a kere cu ta turista. Segun coleganan, ta un colega cu ta sufri di sucu. El a wordo atendi pa paramediconan y mesora a hinke den ambulance. E tabata mustra basta malo. No sa di ki ora e ta benta eybou. Danki na e turistanan di Eagle Aruba Resort, awe e empleado di La Cabana a haya yudansa rapido.


text:
Hopi awaseru na Kòrsou den novèmber.
Den e dianan ku a pasa, Kòrsou a konosé un palu di áwaseru na vários sitio. Manera kustumber e área di Otrobanda tambe a haña hopi awa ku a kousa molèster. Banda di Sehos (hòspital) tabatin outonan ku a keda pegá den e awa. A surgi un situashon kaminda tabata difísil pa outonan por a move ku fasilidat di un banda pa otro.
Sifranan di Meteo ta bisa ku den luna di òktober a kai 36.9mm di áwaseru. Esaki ta un averahe di 64% ménos ku den añanan anterior. For di kuminsamentu di 2016 te ku fin di òktober a kai 152.6mm di áwaseru. E temperatura averahe den òktober tabata 29.4 grado Celsius, kompará ku un averahe normal di 33 grado Celsius. Luna di òktober tabata mas friu ku normal. E temperatura di mas altu ku a mii ta 35.8 grado Celsius riba 3 oktober masomenos mitar di dos di mèrdia. E temperatura mas abou tabata 23.3 grado Celsius, ku a midi dia 19 di òktober banda di 12or di mardugá.


text:
Aksel ta keda cortico pa e gran final
Lo mester hunga pa e 3 y 4 lugar
Aksel ta keda cortico di hunga e gran final di singles manjan
Despues cu mainta Aksel a gana Uruguay, merdia aki na Rosario e mester a enfrenta e number 2 seeded Oliveira Santos di Brazil aki na La Florida.
Wega a cuminsa basta parew pero Aksel no por a wanta e ritmo di Brazil y asina a perde e prome set cu score di 6-3. Di dos set Santos a start un biaha mas fuerte. Aksel a purba di drenta bek den wega pero no a logra y asina ta cay venci den e di dos set tambe cu score di 6-2.
Asina tambe Aksel ta keda for di e gran final pero lo tin hunga manjan ainda pa di 3 y 4 lugar aki na Rosario.


text:
ORANJESTAD – Departamento di Asuntonan Economico, Comercio y Industria mediante su unit di Iniciativa pa Desaroyo pa Empresa Arubano (IDEA) a organisa diahuebs, 23 di juli, un webinar pa e sector primario.
Sra. Judella Trim, Business Development Advisor, a presenta e webinar aki cu e tema:
“Guia con pa scirbi un Business Plan pa agricultor”.
Topiconan cu a presenta tawata lo siguiente:
- Kico ta un Business Plan;
- Dicon bo mester di un Business Plan;
- Kico ta para den un Business Plan;
- Splicacion di SWOT Analyse;
- Instrumentonan pa un bon Marketingplan;
- Plan Financiero.
Sra. Trim a termina e presentacion cu un bon conseho:
“Semper tin un ‘Plan B’, pa caso di cambio y puntra bo mes con un cambio por afecta ‘Mi Negoshi’: Cambio por ta:
- Technologia;
- Regulacion di Gobierno;
- Economia;
- Pandemia.
E seccion di pregunta y contesta a bay super bon. Tur contesta di e participantenan a haya un contesta na final di e presentacionnan.
E webinar aki a haya un participacion di en total di mas o menos un 30 persona. IDEA ta sumamente contento cu e contenido y acogida di e webinar y tambe di e bon comentarionan ricibi di su participantenan.
Diahuebs awo, dia 30 di juli, IDEA lo organisa su siguiente webinar pa e sector primario cu lo tin e tema di ‘Organic Farming’ y lo wordo presenta door di Urvin Leest doño di ‘miSimia’.
IDEA kier remarca cu nan lo sigui organisa mas webinar cu lo ta dedica na un y tur cu kier cuminsa un negoshi of cu tin un negoshi existente y kier educa nan mes riba diferente topiconan comercial.
Un danki na tur esnan cu a join e webinar aki. Keda pendiente pa mas eventonan den aña 2020 organisa door di IDEA. Por sigui nos riba Facebook page @Idea-Aruba pa mas webinar y otro actividadnan di IDEA den futuro.


text:
Segun Julian Assange (WikiLeaks), Rusia no ta tras di e “hackmentu” di Partido Demokrat”.
Publikashon di e dokumentunan di WikiLeaks a proboká retiru di e presidente di e Komité Nashonal Demokrátiko, Debbie Wasserman Schultz.
E kadena di NBS a informá ku e fundadó di WikiLeaks, Julian Assange, a sigurá ku e informashon tokante e partisipashon di Rusia den e publikashon ta falsu. WiliLeaks a filtra 19 mil email i 8 mil 34 archivo agregá, for di kua a sali na kla ku e komité Nashonal di e Partido Demokratiko a tuma parti i influensiá e kampaña preeliminar entre Hillary Clinton i Bernie Sanders.
E lider di e komité a tuma retiru despues di filtrashon di Wikileaks. Assange a deklará: “No tin ningun prueba. Nos no ta revelá nos fuente. I, naturalmente, esaki ta un kortina di huma ku ta sali for di sede di e kampaña elektoral di Hillary Clinton”. E programadó i periodista oustraliano, Assange a indiká ku lo ke di bèrdat ta relevante i lo ke e komentaristanan mester paga tinu riba dje, ta e kontenido. Esta lo ke e dokumentonan ta bisa di Clinton, Sanders i e Partido Demokrátiko.


text:
For di den oranan di atardi dos yiu menor di edad, hunto cu famia y amigonan para na porta di Warda Costa sperando pa nan ser keri haya su libertad. Te oranan laat di anochi esaki no a sosode pa motibo cu directora di Warda Nos Costa Trudy Hassell ta exigi pa entrega paspoort di e ciudadano aki.
Abogado Jeanice Schepers tabata presente na e base di WNC pa acumula informacion. Segun el a splica, su cliente a keda deteni, pasobra segun nan ta bisa e ta ilegal. Na e momentonan ey ya caba e tabatin un peticion pa asilo entrega. Diabierna ultimo Corte a evalua e procedura di su detencion y den oranan di merdia Corte a anuncia cu su detencion tabata illegal.
Loke cu ta haya straño den e caso aki ta cu sra. Hassell ta exigiendo pa cumpli cu algun condicion extra siendo cu, segun e Abogado, si Corte a dicta cu e persona su detencion tabata ilegal, mester lague mesora liber. âPues e ta deteni ainda.â Ta den discusion e condicionnan extra cu e kier pone. Hasta Polis a bini pa papia cu sra. Hassell pa interveni y lague cumpli cu e decision, sinembargo despues di mey ora e Polisnan no a logra convence directora di WNC pa respeta decision di Corte. Esaki tabata pa 10.30 di anochi.
Famia a cuestiona e hecho con a alarga e proceso pa firma libertad di nan familiar. Cada biaha tabata busca un otro aspecto cu mester warda pa tuma luga. âTabata parce cu e no kier respeta e decision di Corte,â un miembro di famia eybou, kende no kier pa su nomber wordo menciona, a bisa. Despues cu Corte a ordena su libertad, e dos yiunan menor di edad a acudi cu un bouquet sperando di por brasa nan mama despues di seis dia di ta âausenteâ for di nan. âMi ta sinti hopi falta di mama,â e chikito a bisa bo yoramento y cu e bouquet di flor den man.


text:
Morto tabata parse e solushón pa e sufrimentu ku mi tabata biba
“Pa kousa di e familiaridat ku e mundu di kriminalidat i droga, mi bida tabata kompletamente destruí. E bida aki a trese problemanan familiarnan, sentimental i ekonómiko.
Mi no tabata konosé otro forma di biba, pues for di ora mi ta tin 12 aña mi a wòrdu influenshá pa e influenshianan malu pa forma parti di e mundu aki. Tempu a pasa i tur esaki a bira den un bisio: marihuana, cocaine, sigaria i leim.
E problemanan na kas tabata oumentá, i ku tempu, pa kousa di e bisio i pasó mi tabata pensa ku mi kasá tabata infiel, mi a haña un komportamentu violento, te ku mi a yega e ekstremo di dal i maltratá mi yunan.
E pihó momentu tabata ora ku mi a purba di kometé suisidio kolokando un pistòl den mi boka, pero mi kasá a yega nèt na ora pa impidí esaki.
Den e desesperashon di no por a wak ni un kambio, mi a asta planifiká e morto di mi kasá i di mi yunan.
Den e situashon aki ma yega Iglesia Universal. Partispando di e reunionnan, mi a siña ku ta tin un solushón pa e mion di problemanan ku mi tabata bibando. Mi mester a obedesé e Palabra di Dios i poné den práktika. Ku perseveransha i luchando pa un kambio di bida, mi a tuma un desishon di hasi un prueba ku Dios pa mi por ta liber di e bisionan, di e tormentonan interno i pa e transformashon familiar. Mi tabata ke un transformashon di bida total i kompleto.
Danki Dios mi ta kompletamente liber. Mi a logra bandoná e bisio i e bida di kriminalidat. Mi a bira un hòmber amoroso i yen di pas, sin impulso di agresividat. Inkluso mi bida ekonómika a wòrdu restourá i mi ta bayendo dilanti.”


text:
‘Loba Herida’ ta conta un storia di pasion, deseo, locura y amor. Di un dama cu apesar di tur sla di bida, a dicidi di duna su mes un otro oportunidad pa kere den amor. Un persona cu a sa di disfrasa su mes manera un wolf y a logra conkista e dama aki, pero cu tambe a laga e curason ta yora, manera un ‘Loba Herida’. Karena a scoge e titulo ‘Loba Herida’, paso entre otro un wolf semper ta biaha den grupo, y ora el a haya sa cu e no tabata e unico persona den bida di e wolf aki, el a realisa cu e ta forma parti di e grupo. E cancion ta basa riba un storia real y Karena ta comparti esaki, paso e ta kere cu hopi dama lo sinti nan mes identifica cu ne.
‘Loba Herida’ ta un balada ranchera, y e areglo musical ta un combinacion di Jaime Leon A y Hubert Thiel. E areglo original a wordo haci na Mexico y ta composita door di Karena mes. Un danki special ta bay na tur e sponsernan cu a haci posibel e realisacion di e proyecto aki. LP Consulting, Aruba Factory Nails pa su huñanan, Mirrors Beauty Academy y Edgar Kock cu tabata Karena su estilsta for di comienso te final. Na My Fitness Gym cu semper a apoya Karena cu tur su proyectonan. Na Ocean Lounge y na un persona cu a prefera di keda anonimo, pero cu a kere den su persona.
Danki tambe na: Venus, Luna, Malibu y Tequila su 4 husky. Na Mariachi Perla di Aruba, Hubert Thiel pa su pasenshi y empuhe, Dani Cruz di Aerial Eyez cu ta e wowo tras di e camara, Marlon Dubero pa dirigi e videoclip, Guido Carlo, su famia y specialmente na su yiu homber Deon, cu a para 100% tras di dje.


text:
Mayan dia 22 di yanüari ta bai tin Elekshon pa parlamento di Antia i manera mi a anunsiá kaba lo mi hasi un pronóstiko riba e resultado di elekshon. Mi mester kuminsá na rekonosé ku no tabata fásil pa hasi e predikshon aki, pero tòg mi a purba di hasié mas presis posibel. Mi ta atmití ku tin un chèns ku mi predikshon ta kompletamente robes, kisas e ta mitar robes anto porta ku e ta korekto tambe.
Pronóstiko
1. Pueblo Soberano
E partido aki ta un partido ku sigur mi ta kere ta bai siguí krese den e elekshon aki, Pueblo Soberano (PS) lo bira e partido di tres mas grandi den e elekshon aki. Pueblo Soberano ta para nèt na e porta di 2 asiento, kiko mi ke bisa ku esaki? Ku esaki mi kiermen ku PS porta ta haña 1 asiento pero lo yega hopi serka di 2 asiento òf PS ta logra habri porta bin paden i kue tur 2 asiento. A base di mi análisis mi ta kere ku PS ta bai kue 2 asiento riba su mes forsa.
2. Partido un Pueblo Emansipá
PPE lo logra 0 asiento den e elekshon di mañan.
3. Partido Nashonal di Pueblo
PNP ta un partido ku un trayektoria largu den polítika di Kòrsou, apesar di esaki e partido aki na mi pareser ta siguí bai atras den e elekshon aki. Partido Nashonal lo haña 1 asiento den e elekshon di mañan. Mi mester menshoná ku segun mi pronóstiko Nashonal ta logra surpasá e kiesdeler i kue e asiento aki pero no pa masha voto.
4. Partido Antia Restrukturá
Mi mester rekonosé ku PAR ta un di e partido nan ku tabata hopi difísil pa mi hasi un pronóstiko riba dje, pero apesar di esei tòg mi ta bai tira mi pronóstiko. Mi ta kere ku PAR lo bira e partido di dos mas grandi den e elekshon aki. Par lo logra 3 asiento den e elekshon aki, mester rekonosé ku PAR ta para hopi serka di logra 4 asiento. Apesar di esaki mi ta pronostiká ku PAR ta bai keda ku 3 asiento.
5. Movementu Solushon Isla
MSI lo no logra asiento den e elekshon di mañan.
6. Partido Demokrat
PD tampoko lo no logra asiento den e elekshon di mañan.
7. Frente Obrero i Liberashon 30 di Mei
Frente Obrero ta un di e otro partido nan ku ta siguí bai atras kompará ku elekshon nan anterior. FOL tambe ta un di e partido nan ku tabata difísil pa pronostiká e resultado di elekshon. Segun mi pronóstiko FOL ta para nèt na 1 asiento, pero FOL fásilmente por kai na 0 asiento. Mi ta kere ku FOL lo logra kue un kantidat di voto for di e grupo ku no sa pa ken vota i asina logra para na 1 asiento.
8. Lista di Kambio
Lista di Kambio na mi pareser lo logra e viktoria den e elekshon di mañan i bira e partido di mas grandi. Mi ta pronostiká ku LK lo logra 4 asiento den elekshon mañan.
9. Persona ku no a disidí
Mi ta pronostiká ku e personanan ku no sa pa ken vota lo tin un balor di 1 asiento. Pero mi no ta kere ku tin niun partido ku lo benefisiá kompletamente di e asiento aki. Mi ta kere ku PS lo kinipí for di e asiento aki pa logra nan 2 asiento meskos ku FOL lo kinipí pa logra nan 1 asiento. LK, PAR i PNP tambe lo haña algun voto di e grupo aki.
Repartishon di restzetel
Mi ta pronostiká ku lo bai tin 3 restzetel pa repartí. Segun mi pronóstiko LK lo haña solamente 1 restzetel pa yega na un total di 5 asiento. Partido PAR lo logra optené 2 restzetel pa un total di 5 asiento tambe. Kasi sigur lo bo ta puntra bo mes dikon LK ta gana elekshon i haña 1 restzetel so i PAR ta Sali number 2 i e ta haña 2 restzetel? Esaki ta difisil pa splika pero e tin di aber ku e kantidat di voto ku PAR i LK ta haña.
Den e repartishon di restzetel PS lo ta krusial, paso si PS logra optené un tiki mas voto di loke mi ta pronostiká lo e logra hòrta e di dos restzetel for di PAR. Pero segun mi pronóstiko mi ta kere ku e gobièrnu aktual lo tin un total di 7 asiento i oposishon tambe lo tin un total di 7 asiento. Den kaso ku PS logra hòrta e di dos restzetel for di PAR lo bo haña ku koalishon ta keda ku 6 asiento i oposishon lo tin 8 asiento. Pues mi ta kere ku PS lo ta klave den e elekshon di mañan pa oposishon. Mi ta kere ku oposishon no tin nada di pèrdè mañan i den tur dos senario ku mi a pinta nan lo sali bentahoso. Di otro banda aunke mi no ta pronostiká esei, un viktoria di PAR mañan lo ta mortal pa oposishon.
Resúmen
Mi kier a gradisí un i tur ku a mustra interes den e artíkulo aki, si tin kualke pregunta òf komentario sintibu liber di mandami un e-mail of laga un “comment” riba e artíkulo. Mi ke rekordábu un biaha mas ku ta simplemente un pronóstiko i tin chèns ku mi predikshon ta kompletamente robes, kisas e ta mitar robes anto porta e ta korekto tambe. Kòrda referí e site na tur bo konosí nan ku ta interesá den e materia i keda pendiente pa despues di elekshon un análisis di elekshon tambe. Un kordial saludo i por último kòrda hasi uso di bo derechi i bai vota!


text:
Theo Heiliger (UP) ta bolbe gana elekshon na St.Maarten.
Te den lat di marduga e resultado di elekshon na St.Maarten a bira konosí i United People’s Party (UP) di Theodore “Theo” Heyliger a sali e partido ganadó. Den tempran ainda un resultado basta pèrtá ku apenas algun shen voto di diferensia entre UP i National Alliance (NA) di William Marlin, pero mas lat UP a finalisá ku un diferensia komodo. No opstante e resultado, tur kos ta indiká ku e partido di Theo Heyliger lo sigui den oposishon. Ku 10 asiento repartí entre NA, USP i DP, komodamente e partidonan lo por sigui goberná. E repartishon di e 15 asiento pa parlamentu di St.Maarten ta bira : 5 asiento (4127 voto) pa United People’s Party (UP) di Theo Heyliger 5 asiento (3783 voto) pa National Alliance (NA) di William Marlin 3 asiento (2796 voto) pa United St.Maarten Party (USP) di Frans Richardson 2 asiento (1810 voto) pa Democratic Party Sint Maarten (DP) di lider Sarah Wescot-Williams
Na tur 14582 hende a hasi uso di nan derechi di voto na e 21 urnanan. Esaki ta representá 65% di e kantidat di hendenan ku por a vota na St.Maarten.


text:
Den e serie di entrevista cu FOCUS Online a post tocante e ‘lockdown’ na maart, un di e personanan cu a comparti con e tabata bibando na Hulanda, ta Javier van der Biezen. Desde dia 5 di augustus Javier ta bek na Aruba y e ta sintie bon aki bek na su isla, apesar di e situacion cu nos ta pasando aden actualmente. E sentimento di ta cerca famia y amistadnan toch ta dun’e un sentimento di siguridad apesar di e circunstancianan. E temporada cu e tabata na Hulanda despues di cuarentena, e ta bisa cu poco poco tur cos a regresa na un normal nobo, cu e borchinan indicativo y e precaucionnan necesario, pa asina mantene bo mes y otronan mas ‘safe’ posibel. Bida mester sigui y segun Javier cu ta algo natural cu bo ta purba bay na bo habitonan di antes, pues e por bisa cu despues di cuarentena e mes a baha su ‘guard’ basta y despues cu e casonan a bolbe cuminsa subi, el a bolbe cuminsa pone mas atencion na e protocolnan di higiena.
Na Hulanda entre su friends Arubiano nan a haci tur locual nan tabata kier a haci, pero semper cu tabata den nan mesun circulo. Nan a sali of organisa anochinan festivo cu otro pa asina toch haya un tiki sentido di e normal. Aworaki cu e ta na Aruba cu e ta experenciando e brote di COVID-19, e ta haya hopi lamentabel cu e tin amistadnan hopi cerca di dje cu a test positivo y tambe conocinan. E ta haye un situacion alarmante mirando cu nos ta un isla hopi chikito y nos recursonan na e momento aki ta limita. Su experencia ta uno caminda cu el a bira hopi skerpi den sigui e protocolnan di higiena y casi e no ta sali for di cas. Javier ta kere ta necesario pa tur hende duna di nan parti pa cuida nan mes y otronan, y pa asina un biaha mas nos ‘flatten the curve’.
Javier ta tumando tur e precaucionnan manera tur hende, e tambe ta bisti su mask tur caminda cu e bay, asta den auto ora e ta cu otro hende. El a percura pa su cas tin suficiente vitamina y suplementonan pa asina yuda na hisa e sistema inmulogico tanto di dje como su famia. Nan ta haci nan cas tambe regularmente limpi y ta purba na desinfecta tur cos. Su conseho como un hoben cu a experencia e pandemia riba un nivel mas halto na Hulanda ta kere ta bon pa tur hende tuma e precaucionnan na serio, pa motibo cu porta abo mes por haye hopi leve pero bo ta core e riesgo di pega un ser keri di bo cu no tin mesun suerte. Si tur hende duna di nan parti ‘in no time’ nos lo tin e virus un biaha mas domina.


text:
Futbol
Links links e ta
WDBSPORT⚽
Esaki ta un posibel aliniashon ku sr Remko Bicentini por sali kune e prome wega.
Wega di bala E Falki Deportivo i Carl Ruiter tin e sigiente análisis di nos hungadornan.
Aki nos ta haña nos selekshon hungando den un 4-3-2-1.
Den gol nos ta haña e kara konosi di Eloy Room.
Den defensa nos ta haña na “rechtsback” Cuco Martina kapitan di nos selekshon.
Na “linksback” nos ta haña un kara sopresivo Michaël Maria ku den pasado lo nos a mira okupa posishon di mediokampista, pero mirando ku nos tin un bashi na e posishon i tambe ku Maria ta hungado ku mas frekuensia na e posishon ei lo ta un bon opshon pa uza Maria na e posishon aki.
Den defensa sentral nos ta haña e duo di Darryl Lachman i Suently Alberto. Darryl Lachman ta un di e pilar nan den nos defensa ku ta bini bek despues ku e la perde nos ultimo wega amistoso kontra Qatar.
Suently Alberto tei bek despues di a debuta pa nos kontra Qatar un defensa sentral ábil ku e bala, fuerte i bon den antisipa hungada tur ingrediente di un defensa sentral moderno.
Pa resumi ku e 4 nan aki nos lo tin un defensa ku den sentral forsa i hopi abilidat defensivo i tekniko. Riba e banda nan nos lo haña ku 2 back ku lo por kontribuí na e wega ofensivo di nos selekshon.
Den medio kampo nos ta kuminsa ku un kara nobo den forma di un di e pia di ohochi nan Shermaine Martina. Mirando e bashi ku nos tin den bolante defensivo nos lo por konta ku Shermaine ku ta un hungado hoben di 21 aña pero ku lo por ta di bon uzo den e posishon di “6”.
Nos ta move pa Leandro Bacuna ku lo ta pareha di Shermaine pero lo por tin libertad di akopla su mes den atake manera nos a kustumbra kaba i lo por drenta den area penal ku regularidat pa anotá gol.
Moviendo mas dilanti den e posishon di “10” nos lo haña Brandley Kuwas Un kara ku pueblo tabata pidi pe despues ku den e wega amistoso kontra El Salvador e la laga nos mira e kalidat i teknika ku e tin ora e la duna e pase di gol despues di tremendo hungada individual.
Riba e banda nan nos lo haña na parti robes Jarchinio Antonia, un hungador gusta aki na Korsou pa su velosidat.
Un arma peligroso ku por hasi uzo di dje sigur den kontragolpi.
Riba banda drechi nos ta haña Gevaro Nepomuceno. Un abil atakante ku ta posee di hopi bon teknika ku kada biaha ta un di esnan mas peligroso den nos selekshon.
E homber di area lo ta nada mas i nada menos Charlison Benschop, e prome yu di Kòrsou pa hinka gol den Bundesliga. Charlison ta un “9” ku tin varios bon arma: e por hunga ku lomba pa gol pa asina sirbi komo un “pivot” pa su mediokampista nan ku ta subi, e ta bon den kabes, e ta fuerte, e tin bon tiru i mas importante e tin nanishi pa GOL.
Pa resumi nos mediokampo i atake lo ta dinamiko ku un bon fundeshi den bolante mei mei konsistiendo di Shermaine i Bacuna. I dilanti nan e Antonia, Kuwas i Nepomuceno ku entre nan mes por kambia di posishon durante wega ku lo hasi difisil kontraresta esaki. I den punta e homber gol den forma di Charlison Benschop.
E selekshon asina aki lo ta no menos 5 pia links den forma di Michael Maria, Suently Alberto,Shermaine Martina, Brandley Kuwas i Gevaro Nepomuceno. Nos lo tin hubentut den forma di Maria, Alberto i S.Martina kaminda Maria tin 23 i Alberto i S.Martina tin 21.
Kiko abo ta pensa di e selekshon aki? Skuchele aki ratu den Deporte Hoyer
Keda pendiente pa mas posibel alineashon di nos selekshon.
#wdb #wegadibala #wdbsport #curacao #futbol #falkideportivo #carlruiter
****************************************


text:
Curacao Weather App
Wèl, awor bo por download Meteo su ‘Curacao Weather’ App! Via di e app aki bo ta haña informashon manera:
- Kondishon di wer aktual
- Velosidat di bientu
- Humedad
- Indise di kalor
- Indise di solo
- Informashon di un stashon spesífiko na Kòrsou
- Pronóstiko di 5 dia
- Wer internashonal
Pa download e app, bai den App Store, buska Curacao Weather i primi download. Meskos pa telefon andriod tambe: bai den Play Store, buska Curacao Weather i primi download.
Ofisial, konfiabel i nesesario!
Curacao Weather App
Pa mas informashon
Kontakto
Servisio Meteorológiko di Kòrsou
Meteorological Department of Curaçao
Meteorologische Dienst Curacao
Save


text:
Publiká riba 29 Sèptèmber 2022
Dia 14 sèptèmber 2022, pa medio di dekreto 2022/110, a trese un kambio den e lei di tráfiko pa definí un asina yamá ‘lichtdoorlaatbaarheidsnorm van voorzijruiten’.
VVRP ta enfatisá ku e kambio di lei aki no ta konta pa “Windshield”! Ta prohibí pa plak material pa tint riba ‘windshield’. Esaki ta pa por garantisá e visibilidat máksimo di e shòfùr.
Konformé e kambio di e lei aki, Servisio pa Tráfiko i Transporte (UOVV) ta midi tur bentana dilanti ku tin tint material riba dje pa verifiká ku esaki ta kumpli ku e lei, esta un norma di mínimo 35% di penetrashon di lus.
Mirando e gran kantidat di preguntanan risibí, UOVV ta splika ku normalmente un vehíkulo ku bin for di fabrika, spesifikamente e glasnan di e bentananan dilanti, ya tin un margen di penetrashon di lus kaba, sea 70% òf 75%. Pues na momentu ku awor ku e lei a kambia, un doño laga plak un material di 35%, por resultá ku esaki ta bira mas skur ku e mínimo, esta 35%. Mirando esaki, UOVV ta rekomendá tur persona ku tin deseo pa apliká e tint material aki riba nan bentananan di dilanti, pa uza un tint material di 50%. Di e forma aki, e keda den e márgen pèrmití.
Tambe ta informá pues ku awor, mirando e kambio di lei, no mester pidi eksonerashon mas pa tint e bentananan dilanti di un vehíkulo.


text:
Na medida cu ta aumenta e aresto na e frontera, White House y otro funcionario di administracion ta habriendo un canal di comunicacion cu grupo di defensa cu tin un liña directo cu inmigrante.
Na e prome dia di su presidencia, Joe Biden a firma un serie di decreto cu ta aborda e sistema di migracion di Merca, locual a pone den marca un proceso pa reverti cambionan realisa bou di e president Donald Trumo cu a reduci drasticamente inmigracion di Merca.
E decreto a duna inicio na un gran medida di revision politicanan anterior sin efectua cambio, locual a genera duda di con ta planea e administracion y cumpli cu e promesanan.
E grupo di defensa di inmigrante a insta e administracion di Biden pa actua lihe y ta comunicando cu e funcionario di administracion patras di escena pa presiona pa asina nan haci cambionan urgente.
Hopi gruponan cual a keda testigo di impacto di cambio di administracion di Trump di prome man, a keda un gran parti margina na administracion anterior, pero tin influencia entre comunidad di migrante caminda Biden ta purbando di yega na nan.


text:
Na lugá di usa brùg Juliana pa bai di Punda pa Otrobanda awe nos lo por tabata krusa via di un tùnel den fondo di Bahia Santa Ana. Na 1943 (predesor di) gobièrnu a entregá e diseño di “tunnel Curaçao” ku un kosto di 5 mion (awe ekivalente na 73 mion) na Staten. Polítika a sòru pa e no a lanta foi tera.
Ku yegada di refineria tantu aktividatnan den haf komo tráfiko di vehíkulo a krese rápidamente. Mester a buska un konekshon efisiente entre Punda i Otrobanda. Brùg Emma ya no tabata kumpli. Gobernadó Helfrich kier a konstruí un brùg haltu pa konektá e dos partinan di Willemstad. E idea a muri asina un Gobernadó nobo a keda instalá. Na 1925 un di dos plan pa un brùg a keda presentá ku tambe a frakasá.
Na 1943 Pieter van Stuivenberg di Landswater-voorzieningsdienst i su asistente Frans van Drimmelen ta presentá un idea revolushonario pa un tùnel den Bahia Santa Ana. Arkitekto van Stuivenberg tabata konosí pa diseño di Cinelandia, Palais Royal i edifisio di KNSM. E tùnel segun kálkulo lo a kosta ménos ku un brùg i lo a spar outomobilistanan tempu i gasolin pa hasi e kruse.
Tabata un “zinkertunnel”, un konstrukshon di forma di tubu di metal diki ku tratamentu spesial kontra salpeter i polushon den awa (zwavelzuur) ku lo a keda bahá den nos bahia na mas o menos 16m di profundidat. No a skohe pa koba un tùnel debí na kostonan haltu. Unabes e konstrukshon tabata den fondo, lo a bini ku un kapa di betòn pa protehá e metal.
E diseño di e tùnel: 7m hanchu, 3.5m haltu, ku kapasidat pa 1000 vehikulo pa ora den ámbos direkshon, i fasilidat pa baiskel i peaton. E proyekto ku un largura di 700m tabata den forma di un ‘L’ (wak foto di Amigoe, 2 mart 1943) ku e parti di entrada/salida na de Ruyterplein (Punda) i entrada/salida na Klipstraat (O).
Un komishon multidisiplinario Tunnel Curaçao a elaborá e proyekto di tùnel ku na komienso di 1943 a keda entregá na Staten. E intenshon tabata pa Staten i gobièrnu traha huntu. Dos dia promé ku tratamentu den Staten, Shon Henny Eman, Miembro di Staten pa Aruba, a yama e tùnel un ‘spoki i fantasma di Kòrsou’. E a deklará: “Het zijn dergelijke onverantwoordelijke dingen die men op Curaçao doet met de gelden der gemeenschappelijke begrooting, dat Aruba er toe geleid heeft met open vizier acties te voeren tot een scheiding van Curaçao” (Amigoe 3 mart 1943). Apesar di tur esfuerso, e proyekto a pega. Den añanan 50 brevemente a hunga ku e idea pa un tùnel. Finalmente a opta pa un brùg i e tùnel ambisioso i nunka bisto den nos region, a pasa pa historia.
Willemstad, Curaçao


text:
Na luna di februari ultimo a tuma lugar e lansamento di e prome podcast di audio visual di “Chasing Health”, cu ta un colaboracion entre nan Ministerio di Turismo y Salud Publico, HAVA y Departamento di Salud Publico.
E podcast ta brinda un variedad amplio di diferente topiconan di cuido y salud. E meta di “Chasing Health” ta pa contribui, dunando information y educacion na henter nos sociedad. Door di esaki nos sociedad ta mas mihor prepara den e lucha pa hiba un bida mas saludabel, cu ta un proceso continuo.
Tecnologia y trend di Podcasting ta uno sumamente popular na diferente pais.
Den comunidad mericano por ehempel 75% di adulto ta haci uzo di esaki, es mas cada 5 di 10 ta scucha podcast cu frecuencia. Un podcast por wordo scucha na diferente plataforma manera Facebook, YouTube y Spotify, Apple Podcast y Google Podcast. Podcast ta un fuente di informacion cu ta wordo poni riba internet. E podcast por wordo baha (download) sea riba un computer of cualkier otro aparato. Esaki ta wordo ofrece den un documento como audio y/of audio visual. E bentaha di un podcast ta cu cada persona ta dicidi ki ora ta e momento mas ideal, ki ora nan ta bay scucha e podcast of ta scuche di nobo. Cada Podcast tin nan mesun tema y largura pa asina comparti informacion den manera innovativo, creativo y cu posibilidad di comparti facilmente ful rond mundo.
E podcast "Chasing Health" ta un iniciativa cu e meta pa keda informa y duna sosten na e comunidad di Aruba pa nan tin e oportunidad di tin un miho salud posibel.